Proposta għal DIRETTIVA TAL-PARLAMENT EWROPEW U TAL-KUNSILL dwar l-armonizzazzoni tal-liġijiet tal-Istati Membri marbuta mat-tqegħid fis-suq ta’ tagħmir tar-radju /* COM/2012/0584 final - 2012/0283 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA · Kuntest, għanijiet u raġunijiet għall-proposta Id-Direttiva R&TTE, id-Direttiva 1999/5/KE tal-Parlament Ewropew u tal-Kunsill tad-9 ta’ Marzu 1999 dwar it-tagħmir tar-radju u tagħmir terminali ta' telekomunikazzjonijiet u r-rikonoxximent reċiproku tal-konformità tagħhom, tistabbilixxi qafas għat-tqegħid fis-suq, il-moviment liberu u t-tqegħid fis-servizz fl-UE ta’ tagħmir tar-radju u t-tagħmir tat-terminali tat-telekomunikazzjonijiet. Id-Direttiva daħlet fis-seħħ fl-1999 u kienet kruċjali għall-ksib ta’ suq intern f’dan il-qasam. Id-Direttiva tinkludi rekwiżiti essenzjali għall-ħarsien tas-saħħa u s-sikurezza, tal-kompatibilità elettromanjetika u għall-evitar tal-interferenza dannuża. Dawn ir-rekwiżiti huma tradotti f’rekwiżiti tekniċi fi standards armonizzati mhux mandatorji, bħal f’leġiżlazzjoni oħra tal-‘Approċċ Ġdid'. L-approċċ regolatorju huwa meqjus li għadu validu, għalhekk mhix meħtieġa reviżjoni fundamentali tad-Direttiva. Madankollu, l-esperjenza bit-tħaddim tad-Direttiva kixfet għadd ta' kwistjonijiet li jridu jiġu indirizzati[1]. L-għanijiet ewlenin tal-abbozz tal-proposta huma: – Li jiżdied il-livell ta’ konformità mar-rekwiżiti tad-Direttiva, u li tiżdied il-fiduċja tal-partijiet interessati kollha fil-qafas regolatorju – Li d-Direttiva tiġi ċċarata u ssimplifikata, fost l-oħrajn permezz ta’ xi adattamenti limitati tal-kamp tal-applikazzjoni, sabiex tiġi ffaċilitata l-applikazzjoni tagħha u jiġu eliminati l-piżijiet żejda għall-operaturi ekonomiċi u l-awtoritajiet pubbliċi. Ir-reviżjoni proposta tippermetti wkoll li d-Direttiva tiġi integrata aħjar ma’ leġiżlazzjoni oħra relatata tal-UE mmexxija mid-DĠConnect, partikolarment id-deċiżjoni dwar l-Ispettru tar-Radju[2]. It-test propost huwa mibni fuq l-allinjament tad-Direttiva mal-qafas leġiżlattiv ġdid għat-tqegħid fis-suq tal-prodotti (NLF), mar-Regolament Nru 182/2011 dwar l-eżerċizzju mill-Kummissjoni tas-setgħat ta’ implimentazzjoni u mat-Trattat dwar il-Funzjonament tal-Unjoni Ewropea (TFUE). Il-proposta hija bbażata fuq l-Artikoli 26 (is-Suq Intern) u 114 (l-Approssimazzjoni tal-Liġijiet) tat-TFUE. · Id-dispożizzjonijiet eżistenti fil-qasam tal-proposta Id-Direttiva R&TTE tarmonizza bis-sħiħ it-tqegħid fis-suq tal-UE tal-prodotti li jaqgħu fil-kamp tal-applikazzjoni tagħha. It-tagħmir biss li jikkonforma mar-rekwiżiti tad-Direttiva jista’ jitqiegħed fis-suq, u l-Istati Membri ma jistgħux jintroduċu aktar restrizzjonijiet li jindirizzaw l-istess rekwiżiti fil-livell nazzjonali, jiġifieri l-protezzjoni tas-saħħa u s-sikurezza, il-kompatibilità elettromanjetika u l-evitar tal-interferenza dannuża. Għal dawn il-prodott tapplika wkoll leġiżlazzjoni oħra tal-UE dwar l-aspetti ambjentali, partikolarment id-Direttivi dwar ir-RoHs[3], il-WEEE[4] u l-Batteriji[5], kif ukoll miżuri ta’ implimentazzjoni skont id-Direttiva tal-Ekodisinn[6]. It-tqegħid fis-servizz u l-użu tat-tagħmir tar-radju huma soġġetti għar-regolamentazzjoni nazzjonali. Huma u jeżerċitaw din il-kompetenza, l-Istati Membri għandhom jikkonformaw mal-liġi applikabbli tal-UE, partikolarment: – Il-qafas ġenerali għall-politika tal-ispettru stipulata fil-Programm tal-Politika tal-Ispettru tar-Radju[7]; – Il-kriterji ġenerali stipulati fid-Direttiva 2002/21/KE (id-Direttiva ta’ Qafas[8]) fil-qafas regolatorju għall-komunikazzjonijiet elettroniċi; – Il-kundizzjonijiet għall-awtorizzazzjonijiet għall-użu tal-ispettru stipulati fid-Direttiva 2002/20/KE (id-Direttiva tal-Awtorizzazzjoni[9]) fil-qafas regolatorju għall-komunikazzjonijiet elettroniċi; – Il-miżuri ta’ implimentazzjoni skont id-Deċiżjoni 676/2002/KE (id-Deċiżjoni dwar l-Ispettru tar-Radju[10]) jarmonizzaw il-kundizzjonijiet tekniċi għall-użu ta’ ċerti meded tal-ispettru fl-UE, u li jorbtu lill-Istati Membri kollha. Eżempji ta’ faxex armonizzati fil-livell tal-UE jinkludu l-meded għall-GSM, l-UMTS u l-apparat b’firxa qasira; – Il-konsistenza mal-politiki u l-għanijiet l-oħra tal-Unjoni. Il-proposta hija konsistenti mal-prinċipji tal-politika tal-Kummissjoni dwar ‘ir-Regolamentazzjoni Intelliġenti’[11], mal-politika għall-Ewropa 2020, partikolarment ir-reviżjoni regolatorja prevista fil-politika għall-Unjoni tal-Innovazzjoni[12], kif ukoll fil-Programm ta’ Politika tal-Ispettru tar-Radju[13]. L-inizjattiva hija konsistenti mal-pakkett tal-Qafas Leġiżlattiv Ġdid approvat fl-2008, magħmul mir-Regolament 765/2008 li jistabbilixxi r-rekwiżiti għall-akkreditament u għas-sorveljanza tas-suq u mid-Deċiżjoni 768/2008 li tistabbilixxi qafas komuni għall-kummerċjalizzazzjoni tal-prodotti. Id-Deċiżjoni tipprovdi (l-Artikolu 2) li d-dispożizzjonijiet tagħha għandhom jintużaw meta tiġi abbozzata jew riveduta l-leġiżlazzjoni. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT · Konsultazzjoni mal-partijiet interessati Fl-2007 saret l-ewwel konsultazzjoni pubblika dwar it-tħaddim tad-Direttiva. Il-kwistjonijiet identifikati permezz ta’ din il-konsultazzjoni ġew inklużi fit-Tieni Rapport dwar il-Progress fit-tħaddim tad-Direttiva[14]. Il-Kummissjoni wettqet konsultazzjoni pubblika oħra fl-2010 li ffukat fuq l-impatt ta’ xi wħud mill-miżuri li qed jiġu kkunsidrati. Il-Kummissjoni rċeviet kontribuzzjonijiet minn 122 rispondent, inkluż 50 SME, 36 operatur ekonomiku, awtorità nazzjonali, korp notifikat u korp tal-istandardizzazzjoni oħra[15]. · Il-ġbir u l-użu ta' għarfien espert Matul l-2009, sar studju estern dwar l-impatt ta' alternattivi differenti li jindirizzaw il-ħtieġa għat-titjib tat-traċċabilità tal-prodotti u l-konformità tagħhom mar-rekwiżiti fid-Direttiva[16]. Kollox ma’ kollox, hemm livell għoli ta' kunsens u appoġġ għall-allinjament tad-Direttiva mal-pakkett tal-Qafas Leġiżlattiv Ġdid u għall-iċċarar u s-simplifikazzjoni tad-Direttiva. L-opinjonijiet huma aktar diviżi fuq l-introduzzjoni possibbli ta’ rekwiżiti għar-reġistrazzjoni tal-prodotti qabel it-tqegħid tagħhom fis-suq u fuq xi miżuri għas-simplifikazzjoni amministrattiva. 3. L-ELEMENTI LEGALI TAL-PROPOSTA · Il-bażi legali L-Artikoli 26 u 114 tat-TFUE. · Il-prinċipji tas-sussidjarjetà u tal-proporzjonalità L-azzjoni fil-livell tal-UE hija meħtieġa sabiex jiġu adattati, iċċarati u ssimplifikati d-dispożizzjonijiet tal-leġiżlazzjoni tas-Suq Intern f’dan il-qasam. Il-proposta tarmonizza l-konformità tar-rekwiżiti essenzjali u amministrattivi li tippermetti l-aċċess għas-suq tal-UE, u l-vantaġġi tagħha meta mqabbla ma’ diversi miżuri simili minn Stati Membri li jaġixxu individwalment, huma ċari. Skont il-prinċipju tal-proporzjonalità, il-modifiki proposti ma jmorrux lil hinn minn dak li hu meħtieġ biex jinkisbu l-objettivi stabbiliti. L-obbligi ġodda jew modifikati ma jimponux piżijiet u spejjeż bla bżonn fuq l-industrija, speċjalment fuq l-intrapriżi żgħar u ta' daqs medju, jew fuq l-amministrazzjonijiet. Meta ġie identifikat li l-modifiki għandhom impatti negattivi, permezz tal-analiżi tagħhom huwa possibbli li jiġi pprovdut l-aktar rispons proporzjonat għall-problemi identifikati. Għadd ta' modifiki jikkonċernaw it-titjib taċ-ċarezza tad-Direttiva eżistenti mingħajr ma jintroduċu rekwiżiti ġodda. · Għażla tal-istrument Il-proposta għandha tieħu post id-Direttiva attwali 1999/5/KE b’Direttiva ġdida, li jkollha tiġi trasposta mill-Istati Membri permezz ta’ strumenti legali nazzjonali. 4. IMPLIKAZZJONI BAĠITARJA Il-proposta hija kompatibbli mal-qafas finanzjarju pluriennali attwali: il-miżuri jew l-azzjonijiet kollha inklużi fid-Direttiva proposta huma konsistenti u kompatibbli mal-qafas finanzjarju pluriennali attwali u li jmiss (2014-2020) kif propost mill-Kummissjoni. Il-proposta tinkludi l-possibbiltà li jkun hemm rekwiżit tar-reġistrazzjoni ta’ ċerti kategoriji ta’ tagħmir tar-radju qabel jitqiegħdu fis-suq. Jekk din il-possibbiltà tidħol fis-seħħ, il-Kummissjoni għandha tistabbilixxi u tamministra bażi tad-dejta. L-istima disponibbli tal-ispejjeż tinkludi investiment ta’ EUR 300000 u spiża annwali ta’ EUR 30000 għall-manutenzjoni. 5. ELEMENTI FAKULTATTIVI · Is-simplifikazzjoni u t-tnaqqis tal-ispejjeż amministrattivi Il-proposta għandha l-għan li tiċċara l-applikazzjoni tad-Direttiva u telimina l-piż amministrattiv bla bżonn għan-negozji u l-amministrazzjonijiet billi tiżdied il-flessibilità tal-ispettru u jitħaffu l-proċeduri amministrattivi għall-użu tal-ispettru. Hija parti kemm mill-programm kontinwu tal-Kummissjoni għall-aġġornament u għas-simplifikazzjoni tal-acquis communautaire kif ukoll mill-Programm ta’ Ħidma u Leġiżlattiv tagħha bir-referenza 2009/ENTR/021. · Reviżjoni Il-proposta tirrikjedi lill-Kummissjoni li tirrevedi t-tħaddim tad-Direttiva u tirrapporta dwar dan erba’ snin wara d-dħul fis-seħħ tad-Direttiva u mbagħad kull ħames snin. · Informazzjoni mill-Istati Membri L-Istati Membri għandhom jinfurmaw lill-Kummissjoni dwar it-trasponiment tad-Direttiva u jibagħtu lill-Kummissjoni rapport dwar l-applikazzjoni tagħha tliet snin wara d-dħul fis-seħħ tad-Direttiva u mbagħad kull sentejn. · Żona Ekonomika Ewropea L-att propost huwa ta' relevanza għaż-ŻEE u għalhekk għandu jestendi għaliha. · Spjegazzjoni dettaljata tal-proposta L-elementi l-aktar sinifikanti tal-proposta għal reviżjoni tad-Direttiva huma dawn li ġejjin: 1. Allinjament mad-Deċiżjoni 768/2008/KE dwar qafas komuni għall-kummerċjalizzazzjoni tal-prodotti: – l-Artikolu 2 jinkludi d-definizzjonijiet stipulati fil-Kapitlu R1 tad-Deċiżjoni 768/2008/KE – l-Artikoli 10-15 jinkludu l-obbligi tal-operaturi ekonomiċi stipulati fil-kapitlu R2 tad-Deċiżjoni 768/2008/KE – l-Artikolu 17 u l-Annessi III, IV u V jinkludu tliet moduli għall-valutazzjoni tal-konformità stipulati fl-Anness II tad-Deċiżjoni 768/2008/KE – l-Artikoli 22-38 jinkludu l-obbligi għan-notifika tal-korpi tal-valutazzjoni tal-konformità stipulati fil-kapitlu R4 tad-Deċiżjoni 768/2008/KE – l-Artikoli 39-43 jinkludu l-proċeduri ssimplifikati ta’ salvagwardja stipulati fil-kapitlu R5 tad-Deċiżjoni 768/2008/KE 2. L-Artikolu 2(1) jistipula definizzjoni ġdida ta’ ‘tagħmir tar-radju’ li tiddemarka l-kamp tal-applikazzjoni modifikat tad-Direttiva: din tinkludi biss it-tagħmir kollu li intenzjonalment jittrażmetti sinjali li jużaw l-ispettru tar-radju, kemm għall-iskop tal-komunikazzjoni u kemm jekk le. Ir-rekwiżit essenzjali fl-Artikolu 3(2) ġie adattat korrispondentement u jirreferi biss għas-sinjali trażmessi. B’konsegwenza ta’ dan, it-titlu l-ġdid propost għad-Direttiva huwa: “Direttiva dwar l-armonizzazzoni tal-liġijiet tal-Istati Membri marbuta mat-tqegħid fis-suq tat-tagħmir tar-radju” 3. L-Artikolu 3(3) jagħmilha possibbli li jkun hemm rekwiżit ta’ interoperabilità għat-tagħmir tar-radju mal-aċċessorji bħaċ-ċarġers 4. l-Artikolu 3(3)(g) jagħmilha possibbli li jkun hemm rekwiżit biex it-tagħmir tar-radju definit mis-softwer jiżgura li l-kombinazzjonijiet konformi biss tas-softwer u l-ħardwer jiġu flimkien. l-Artikolu 4 jagħmilha possibbli li jiġu adottati miżuri biex jiġi evitat li dan ir-rekwiżit regolatorju joħloq ostakli għall-kompetizzjoni fis-suq għal softwer ta’ partijiet terzi 5. l-Artikolu 5 jintroduċi l-possibbiltà li jkun hemm rekwiżit għar-reġistrazzjoni f’sistema ċentrali tal-prodotti fil-kategoriji li juru livelli baxxi ta’ konformità, fuq il-bażi tal-informazzjoni dwar il-konformità pprovduta mill-Istati Membri skont l-Artikolu 47(1). 6. l-Artikolu 7 jiċċara r-relazzjoni bejn id-Direttiva R&TTE u l-leġiżlazzjoni tal-UE u nazzjonali dwar l-użu tal-ispettru tar-radju 7. Is-simplifikazzjoni u t-tnaqqis tal-obbligi amministrattivi: – Id-definizzjoni l-ġdida tat-tagħmir tar-radju stipulata fl-Artikolu 2(1) tistabbilixxi demarkazzjoni ċara tal-kamp tal-applikazzjoni tad-Direttiva 2004/108/KE (id-Direttiva EMC[17]) – Ir-riċevituri puri u t-terminali tal-linja fissa ma jibqgħux jaqgħu fil-kamp tal-applikazzjoni tad-Direttiva, iżda minflok jaqgħu fil-kamp ta’ applikazzjoni tad-Direttiva 2004/108/KE u f’dak tad-Direttiva 2006/95/KE [18] jew skont il-vultaġġ tagħhom jaqgħu f'dak tad-Direttiva 2004/108/KE u d-Direttiva 2001/95/KE[19]; dan ifisser li se jkun hemm xi tnaqqis tal-obbligi amministrattivi; – Ir-rekwiżit li jiġi nnotifikat it-tqegħid fis-suq ta’ tagħmir li juża meded tal-frekwenza li mhumiex armonizzati mal-UE kollha (l-Artikolu 6(4) attwali) tneħħa; – L-obbligu li jitwaħħal identifikatur tal-klassi tat-tagħmir fuq il-prodott (l-Anness VII(5) attwali) tneħħa; – Ir-rekwiżit li titwaħħal il-marka CE fuq l-istruzzjonijiet tal-użu (l-Anness VII(3) attwali) tneħħa; – Ir-rekwiżiti li jappoġġaw il-kompetizzjoni fis-suq għat-terminali (l-Artikoli 4(2), 7(3)-(5) attwali) tneħħew mit-test tad-Direttiva. Hemm rekwiżiti simili fis-seħħ skont id-Direttiva 2008/63/KE[20]. 8. L-allinjament mat-Trattat dwar il-Funzjonament tal-Unjoni Ewropea u mar-Regolament Nru 182/2011 dwar l-eżerċizzju tal-Kummissjoni tas-setgħat ta’ implimentazzjoni: – Il-proċeduri għall-eżerċizzju tas-setgħat ta’ implimentazzjoni u ta’ delega huma stipulati fl-Artikoli 44 (il-proċedura tal-Kumitat) u 45 (l-Eżerċizzju tad-delega) – Is-setgħat ta’ implimentazzjoni huma proposti fl-Artikolu 8(3) (id-determinazzjoni tal-klassijiet tat-tagħmir) u l-Artikolu 10(9) (il-preżentazzjoni tal-informazzjoni dwar iż-żona ġeografika għall-użu u dwar ir-restrizzjonijiet fuq l-użu tat-tagħmir tar-radju) – Is-setgħat delegati huma proposti fl-Artikolu 2(3) (l-adattament għall-progress tekniku tal-Anness II li jelenka xi tagħmir li jaqgħa jew ma jaqax taħt id-definizzjoni ta' tagħmir tar-radju), l-Artikolu 3(3) (rekwiżiti essenzjali addizzjonali), l-Artikolu 4(2) (l-għoti tal-informazzjoni dwar il-konformità tat-tagħmir tar-radju definit mis-softwer), u l-Artikolu 5(2) (ir-rekwiżit biex it-tagħmir tar-radju jiġi rreġistrat f'xi kategoriji) 2012/0283 (COD) Proposta għal DIRETTIVA TAL-PARLAMENT EWROPEW U TAL-KUNSILL dwar l-armonizzazzoni tal-liġijiet tal-Istati Membri marbuta mat-tqegħid fis-suq ta’ tagħmir tar-radju (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkonsultaw il-Kontrollur Ewropew għall-Protezzjoni tad-Data[21], Wara li kkunsidraw l-opinjoni tal-Kumitat Ekonomiku u Soċjali[22], Filwaqt li jaġixxu skont il-proċedura leġiżlattiva ordinarja, Billi: (1) Id-Direttiva 1999/5/KE tal-Parlament Ewropew u tal-Kunsill tad-9 ta' Marzu 1999 dwar it-tagħmir tar-radju u tagħmir terminali ta' telekomunikazzjonijiet u r-rikonoxximent reċiproku tal-konformità tagħhom[23] ġiet emendata sostanzjalment diversi drabi. Billi għandhom isiru aktar emendi, għandha tiġi sostitwita fl-interessi tal-ċarezza. (2) Ir-Regolament (KE) Nru 765/2008 tal-Parlament Ewropew u tal-Kunsill tad-9 ta’ Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta' prodotti, u li jħassar ir-Regolament (KEE) Nru 339/93[24] jistipula regoli dwar l-akkreditazzjoni tal-korpi tal-valutazzjoni tal-konformità, jipprovdi qafas għas-sorveljanza tas-suq tal-prodotti u għall-kontrolli ta’ prodotti minn pajjiżi terzi, u jistabbilixxi l-prinċipji ġenerali tal-marka CE. (3) Id-Deċiżjoni Nru 768/2008/KE tal-Parlament Ewropew u tal-Kunsill tad-9 ta' Lulju 2008 dwar qafas komuni għall-kummerċjalizzazzjoni ta' prodotti u li tħassar id-Deċiżjoni tal-Kunsill 93/465/KEE[25] tistabbilixxi qafas komuni ta' prinċipji ġenerali u dispożizzjonijiet ta' referenza maħsuba biex japplikaw għal-leġiżlazzjoni kollha li tarmonizza l-kundizzjonijiet għat-tqegħid fis-suq tal-prodotti sabiex tipprovdi bażi koerenti għar-reviżjoni jew ir-riformulazzjonijiet ta' dik il-leġiżlazzjoni. Id-Direttiva 1999/5/KE għandha għalhekk tiġi adattata għal dik id-Deċiżjoni. (4) Ir-rekwiżiti essenzjali fid-Direttiva 1999/5/KE li huma relevanti għat-tagħmir terminali tal-linja fissa, jiġifieri l-ħarsien tas-saħħa u s-sikurezza u l-ħarsien tal-kompatibilità elettromanjetika, huma koperti b’mod adegwat mid-Direttiva 2006/95/KE tal-Parlament Ewropew u tal-Kunsill tat-12 ta’ Diċembru 2006 dwar l-armonizzazzjoni tal-liġijiet tal-Istati Membri li għandhom x'jaqsmu mat-tagħmir elettriku ddisinjat għall-użu fi ħdan ċerti limiti tal-voltaġġ[26] u 2004/108/KE tal-Parlament Ewropew u tal-Kunsill tal-15 ta’ Diċembru 2004 dwar l-approssimazzjoni tal-liġijiet tal-Istati Membri li għandhom x'jaqsmu mal-kompatibilità elettromanjetika u li tħassar id-Direttiva 89/336/KEE[27]. Għalhekk, din id-Direttiva ma għandhiex tapplika għat-tagħmir terminali tal-linja fissa. (5) Il-kwistjonijiet tal-kompetizzjoni fis-suq tat-tagħmir terminali huma koperti b’mod adegwat mid-Direttiva tal-Kummissjoni 2008/63/KE tal-20 ta’ Ġunju 2008 dwar il-kompetizzjoni fis-swieq ta’ tagħmir tat-terminals tat-telekomunikazzjonijiet[28], partikolarment permezz tal-obbligu għall-awtoritajiet regolatorji nazzjonali biex jiżguraw il-pubblikazzjoni tad-dettalji tal-ispeċifikazzjonijiet għall-interfaċċja teknika għall-aċċess għan-netwerk. Għalhekk, m’hemmx bżonn li f’din id-Direttiva jiġu inklużi rekwiżiti li jiffaċilitaw il-kompetizzjoni fis-suq tat-tagħmir terminali kopert bid-Direttiva 2008/63/KE. (6) It-tagħmir li intenzjonalment jittrażmetti l-mewġ tar-radju sabiex jaqdi l-iskop tiegħu jagħmel użu sistematiku mill-ispettru tar-radju. Sabiex isir użu effiċjenti mill-ispettru u ma jkunx hemm interferenza dannuża, dan it-tagħmir kollu għandu jaqa fil-kamp ta’ applikazzjoni ta’ din id-Direttiva, kemm jekk it-tagħmir ikun jista’ jintuża għall-komunikazzjoni u kemm jekk le. (7) L-esperjenza wriet id-diffikultà fid-determinazzjoni ta’ jekk ċerti prodotti jaqgħux fil-kamp tal-applikazzjoni tad-Direttiva 1999/5/KE. Partikolarment, fir-rigward ta’ prodotti li jirriżultaw mill-progress teknoloġiku u li jippreżentaw id-diffikultajiet għall-kategorizzazzjoni, jinħtieġ li jiġu identifikati l-kategoriji ta’ prodotti li jaqgħu jew le taħt id-definizzjoni ta’ tagħmir tar-radju. Sabiex ċerti elementi mhux essenzjali ta’ din id-Direttiva jiġu ssupplimentati jew emendati, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni fir-rigward tal-emendi tal-Anness II għall-adattament għall-progress tekniku. (8) Ir-rekwiżiti essenzjali fil-qasam tas-sikurezza stipulati mid-Direttiva 2006/95/KE huma biżżejjed biex ikopru t-tagħmir tar-radju, u għalhekk għandhom ikunu ir-referenza u jsiru applikabbli permezz ta’ din id-Direttiva. Sabiex ma jkunx hemm duplikazzjoni żejda ta’ dispożizzjonijiet, għajr ir-rekwiżiti essenzjali, id-Direttiva 2006/95/KE ma għandhiex tapplika għat-tagħmir tar-radju. (9) Ir-rekwiżiti essenzjali fil-qasam tal-kompatibilità elettromanjetika stipulati mid-Direttiva 2004/108/KE huma biżżejjed biex ikopru t-tagħmir tar-radju, u għalhekk għandhom ikunu r-referenza u jsiru applikabbli permezz ta’ din id-Direttiva. Sabiex ma jkunx hemm duplikazzjoni żejda ta’ dispożizzjonijiet, għajr ir-rekwiżiti essenzjali, id-Direttiva 2004/108/KE ma għandhiex tapplika għat-tagħmir tar-radju. (10) Għandu jiġu żgurat użu effiċjenti tal-ispettru tar-radju, skont l-aktar teknoloġija avvanzata, sabiex ma ssirx interferenza dannuża. (11) Għalkemm ir-riċevituri nnfushom ma jikkawżawx interferenza dannuża, il-kapaċitajiet ta’ riċezzjoni huma fattur dejjem aktar importanti biex jiġi żgurat użu effiċjenti tal-ispettru tar-radju permezz ta’ reżiljenza ikbar tar-riċevituri kontra l-interferenza u s-sinjali mhux mixtieqa fuq il-bażi tar-rekwiżiti essenzjali tad-Direttiva 2004/108/KE. (12) Il-kapaċitajiet ta’ riċeviment tat-tagħmir ta’ riċezzjoni biss huma soġġetti għar-rekwiżiti essenzjali tad-Direttiva 2004/108/KE partikolarment fir-rigward tas-sinjali mhux mixtieqa li jirriżultaw mill-użu effiċjenti ta’ meded tal-frekwenza konġunti jew viċin xulxin, u, għalhekk, ma hemmx bżonn li dan it-tagħmir jiġi inkluż fil-kamp tal-applikazzjoni ta' din id-Direttiva. (13) F’xi każijiet, jista’ jkun hemm bżonn ta’ interoperabilità permezz tan-netwerks ma’ tagħmir ieħor tar-radju u l-konnessjoni ma’ interfaċċji tat-tip xieraq madwar l-Unjoni. L-interoperabilità bejn it-tagħmir tar-radju u l-aċċessorji bħaċ-ċarġers tista’ tissimplifika l-użu tat-tagħmir tar-radju u tnaqqas il-ħela bla bżonn. (14) Il-protezzjoni tad-dejta personali u tal-privatezza tal-utenti tat-tagħmir tar-radju u l-protezzjoni mill-frodi tista' tiġi msaħħa b'karatteristiċi partikolari tat-tagħmir tar-radju. It-tagħmir tar-radju għandu għalhekk, fil-każijiet xierqa, jiġi ddisinjat b’tali mod li jappoġġa dawk il-karatteristiċi. (15) It-tagħmir tar-radju jista’ jkun strumentali fil-provvista tal-aċċess għas-servizzi tal-emerġenza. It-tagħmir tar-radju għandu għalhekk, fil-każijiet xierqa, jiġi ddisinjat b’tali mod li jappoġġa dawk il-karatteristiċi meħtieġa għall-aċċess għal dawk is-servizzi. (16) It-tagħmir tar-radju huwa importanti għall-benessri u l-impieg ta' persuni b'diżabilità li jirrappreżentaw proporzjon sostanzjali u li qiegħed dejjem jikber tal-popolazzjoni tal-Istati Membri. It-tagħmir tar-radju għandu għalhekk, fil-każijiet xierqa, ikun iddisinjat b’tali mod li l-persuni b'diżabilità jkunu jistgħu jużawh mingħajr modifiki jew b'modifiki minimi biss; (17) Il-konformità ta’ xi kategoriji ta’ tagħmir tar-radju mar-rekwiżiti essenzjali tista' tiġi affettwata mill-inklużjoni ta' softwer jew mill-modifika tas-softwer eżistenti tiegħu. L-utent, it-tagħmir tar-radju, jew parti terza għandhom ikunu jistgħu jillowdjaw softwer fuq it-tagħmir tar-radju meta dan ma jkunx jikkomprometti l-konformità sussegwenti tat-tagħmir tar-radju mar-rekwiżiti essenzjali applikabbli. (18) Jinħtieġ li jsiru provvedimenti għall-possibbiltà li jiġu introdotti rekwiżiti supplimentari li jindirizzaw il-bżonnijiet marbuta mal-interoperabilità, il-privatezza tal-utenti, il-prevenzjoni tal-frodi, l-użu mill-utenti b’diżabilità, l-aċċess għas-servizzi tal-emerġenza jew il-prevenzjoni tal-kombinazzjonijiet mhux konformi tas-softwer u t-tagħmir tar-radju. Sabiex ċerti elementi mhux essenzjali ta’ din id-Direttiva jiġu ssupplimentati jew emendati, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni fir-rigward tal-ispeċifikazzjonijiet tal-kategoriji jew il-klassijiet tat-tagħmir tar-radju li jeħtiġilhom jikkonformaw ma' rekwiżiti essenzjali addizzjonali dwar l-interoperabilità, il-privatezza tal-utenti, il-prevenzjoni tal-frodi, l-użu mill-utenti b’diżabilità, l-aċċess għas-servizzi tal-emerġenza jew il-prevenzjoni tal-kombinazzjonijiet mhux konformi tas-softwer u t-tagħmir tar-radju. (19) Il-verifika bit-tagħmir tar-radju tal-konformità tal-kombinazzjoni tiegħu mas-softwer ma għandhiex tiġi abbużata sabiex tipprevjeni l-użu tiegħu ma’ softwer ipprovdut minn partijiet indipendenti. Id-disponibbiltà lill-awtoritajiet pubbliċi, il-manifatturi u l-utenti tal-informazzjoni dwar il-konformità tal-kombinazzjonijiet intiżi tat-tagħmir tar-radju u s-softwer għandha tikkontribwixxi biex tiffaċilita l-kompetizzjoni. Sabiex ċerti elementi mhux essenzjali ta’ din id-Direttiva jiġu ssupplimentati jew emendati, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni fir-rigward tal-ispeċifikazzjonijiet tal-kategoriji jew il-klassijiet tat-tagħmir tar-radju li għalihom il-manifatturi jeħtiġilhom jipprovdu informazzjoni dwar il-konformità tal-kombinazzjonijiet intiżi tat-tagħmir tar-radju u s-softwer, l-informazzjoni li trid tiġi kkomunikata u r-regoli dwar id-disponibilità tal-informazzjoni. (20) Rekwiżit għar-reġistrazzjoni f'bażi tad-dejta ċentrali it-tagħmir tar-radju li se jitqiegħed fis-suq jista' jżid l-effiċjenza u l-effettività tas-sorveljanza tas-suq u għalhekk jikkontribwixxi għal livell għoli ta' konformità mad-Direttiva. Dan ir-rekwiżit ifisser piż addizzjonali fuq l-operaturi ekonomiċi u għalhekk għandu jiġi introdott biss għal dawk il-kategoriji tat-tagħmir tar-radju fejn għadu ma ntlaħaqx livell għoli ta’ konformità. Sabiex ċerti elementi mhux essenzjali ta’ din id-Direttiva jiġu ssupplimentati jew emendati, is-setgħa li jiġu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni fir-rigward tal-identifikazzjoni tal-kategoriji relevanti tat-tagħmir tar-radju li jrid jiġi reġistrat f’bażi tad-dejta ċentrali abbażi tal-informazzjoni dwar l-konformità mogħtija mill-Istati Membri u fir-rigward tal-ispeċifikazzjoni tal-informazzjoni li trid tiġi rreġistrata, ir-regoli applikabbli għar-reġistrazzjoni u t-twaħħil tan-numru tar-reġistrazzjoni. (21) It-tagħmir tar-radju li jikkonforma mar-rekwiżiti essenzjali relevanti għandu jitħalla jiċċirkola liberament. Dan it-tagħmir għandu jitħalla jitqiegħed fis-servizz u jintuża għall-iskop intiż tiegħu, fejn applikabbli skont ir-regoli dwar l-awtorizzazzjonijiet għall-użu tal-ispettru tar-radju u l-għoti tas-servizz ikkonċernat. (22) Sabiex ma jkunx hemm ostakli bla bżonn għall-kummerċ fit-tagħmir tar-radju fis-Suq Intern tal-Unjoni, l-Istati Membri għandhom jinnotifikaw skont id-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-Regolamenti Tekniċi[29] lill-Istati Membri l-oħra u lill-Kummissjoni l-proġetti tagħhom fil-qasam tar-regolamenti tekniċi, bħall-interfaċċji tar-radju, iżda mhux meta dawn jippermettu lill-Istati Membri li jikkonformaw ma’ atti vinkolanti tal-Unjoni bħal miżuri ta’ implimentazzjoni skont id-Deċiżjoni Nru 676/2002/KE tal-Parlament Ewropew u tal-Kunsill tas-7 ta’ Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea[30]. (23) L-għoti tal-informazzjoni dwar l-ekwivalenza tal-interfaċċji rregolati tar-radju u l-kundizzjonijiet tal-użu tagħhom inaqqas l-ostakli għall-aċċess għat-tagħmir tar-radju tas-suq intern. Għalhekk, il-Kummissjoni għandha tevalwa u tistabbilixxi l-ekwivalenza ta’ dawk l-interfaċċji rregolati tar-radju u tagħmel disponibbli tali informazzjoni fl-għamla ta’ klassijiet tat-tagħmir tar-radju. (24) Skont id-Deċiżjoni tal-Kummissjoni 2007/344/KE tas-16 ta’ Mejju 2007 dwar id-disponibbiltà armonizzata tal-informazzjoni dwar l-użu tal-ispektrum fil-Komunità[31], l-Istati Membri għandhom jużaw is-Sistema tal-Informazzjoni dwar il-Frekwenza ERO stabbilita mill-Uffiċċju Ewropew tar-Radjokomunikazzjonijiet (ERO) sabiex tagħmel disponibbli għall-pubbliku informazzjoni komparabbli dwar l-użu tal-ispettru f’kull Stat Membru. Il-manifatturi jistgħu jfittxu fl-EFIS informazzjoni dwar il-frekwenza għall-Istati Membri kollha qabel it-tqegħid fis-suq tat-tagħmir tar-radju u għalhekk jevalwaw jekk u f'liema kundizzjonijiet jista’ jintuża dan it-tagħmir tar-radju f’kull Stat Membru. Għalhekk, f’din id-Direttiva ma hemmx il-ħtieġa li jiġu inklużi dispożizzjonijiet addizzjonali, bħan-notifika minn qabel, li jippermettu li l-manifatturi jiġu infurmati bil-kundizzjonijiet tal-użu tat-tagħmir tar-rajdu li juża meded tal-frekwenza mhux armonizzati. (25) Għall-iskop tal-promozzjoni tal-attivitajiet tar-riċerka u d-dimostrazzjoni għandu jkun possibbli, fil-kuntest tal-fieri kummerċjali, il-wirjiet u l-avvenimenti simili, li jiġi eżibit tagħmir tar-radju li ma jikkonformax ma’ din id-Direttiva u li ma jistax jitqiegħed fis-suq, bil-kundizzjoni li l-eżibituri jagħtu biżżejjed informazzjoni lill-pubbliku li jżurhom. (26) L-operaturi ekonomiċi għandhom ikunu responsabbli mill-konformità tal-prodotti, fir-rigward tar-rwoli rispettivi tagħhom fil-katina tal-provvista, sabiex jiġi żgurat livell għoli ta' protezzjoni tas-saħħa u s-sikurezza, tal-kompatibilità elettromanjetika, użu effiċjenti tal-ispettru sabiex ma jkunx hemm interferenza dannuża, u biex tiġi garantita l-kompetizzjoni ġusta fis-suq tal-Unjoni. (27) L-operaturi ekonomiċi kollha li jintervjenu fil-katina tal-provvista u tad-distribuzzjoni għandhom jieħdu l-miżuri adegwati biex jassiguraw li jagħmlu disponibbli fis-suq dawk il-prodotti biss li jkunu konformi ma' din id-Direttiva. Jeħtieġ li tkun prevista distribuzzjoni ċara u proporzjonata tal-obbligi li jikkorrispondu mar-rwol ta' kull operatur fil-proċess ta' provvista u distribuzzjoni. (28) Il-manifattur, li jkollu konoxxenza dettaljata tad-disinn u tal-proċess tal-produzzjoni, huwa fl-aħjar pożizzjoni li jesegwixxi l-proċedura kollha ta' valutazzjoni tal-konformità. Il-valutazzjoni tal-konformità għandha, għalhekk, tibqa’ l-obbligu tal-manifattur biss. (29) Il-manifattur għandu jagħti biżżejjed informazzjoni dwar l-użu intiż tat-tagħmir sabiex ikun jista’ jsir użu minnu f’konformità mar-rekwiżiti essenzjali. Jista’ jinħtieġ li din l-informazzjoni tkun tinkludi deskrizzjoni tal-aċċessorji bħall-antenni, il-komponenti bħal softwer u l-ispeċifikazzjonijiet tal-proċess tal-installazzjoni tat-tagħmir. (30) Instab li r-rekwiżit fid-Direttiva 1999/5/KE li tiġi inkluża dikjarazzjoni tal-UE dwar il-konformità mat-tagħmir jissimplifika u jżid l-informazzjoni u l-effiċjenza tas-sorveljanza tas-suq. Il-possibilità li tingħata dikjarazzjoni tal-UE ssimplifikata dwar il-konformità wasslet biex jitnaqqas il-piż marbut ma’ dan ir-rekwiżit mingħajr ma tnaqqset l-effettività tagħha u għandha tiġi pprovduta f’din id-Direttiva. (31) Jeħtieġ li jiġi assigurat li l-prodotti minn pajjiżi terzi li jidħlu fis-suq tal-Unjoni jkunu konformi mar-rekwiżiti ta' din id-Direttiva, u b'mod partikolari li l-manifatturi jkunu għamlu l-proċeduri ta' valutazzjoni adegwati fir-rigward ta' dawk il-prodotti. Għalhekk għandu jsir provvediment għall-importaturi biex jiġi assigurat li l-prodotti li jqiegħdu fis-suq ikunu konformi mar-rekwiżiti ta' din id-Direttiva u biex dawn ma jqiegħdux fis-suq prodotti li ma jikkonformawx ma' dawn ir-rekwiżiti jew li jippreżentaw xi riskju. Għandha ssir dispożizzjoni għall-importaturi biex jiġi assigurat li jkunu saru l-proċeduri tal-valutazzjoni tal-konformità u li l-marki u d-dokumentazzjoni tal-prodott magħmulin mill-manifatturi jkunu disponibbli għall-ispezzjoni mill-awtoritajiet ta' sorveljanza. (32) Id-distributur joffri tagħmir tar-radju fis-suq wara li dan ikun tqiegħed fis-suq mill-manifattur jew mill-importatur, u għandu jaġixxi bir-reqqa dovuta sabiex jassigura li t-trattament tat-tagħmir tar-radju min-naħa tiegħu ma jolqotx ħażin il-konformità tat-tagħmir. (33) Meta jqiegħed tagħmir tar-radju fis-suq, kull importatur għandu jindika fuq it-tagħmir tar-radju ismu u l-indirizz fejn ikun jista' jsir kuntatt miegħu. Għandhom jiġu previsti xi eċċezzjonijiet meta d-daqs jew in-natura tat-tagħmir ma jippermettux li dan isir. Dan jinkludi każijiet fejn l-importatur ikollu jiftaħ l-imballaġġ biex jagħmel ismu u l-indirizz tiegħu fuq it-tagħmir tar-radju. (34) Kull operatur ekonomiku li jqiegħed tagħmir tar-radju f’ismu jew bil-marka kummerċjali tiegħu jew jimmodifika tagħmir tar-radju b'mod li dan jista' jaffettwa l-konformità mar-rekwiżiti applikabbli, għandu jitqies bħala manifattur u għandu jassumi l-obbligi ta' manifattur. (35) Id-distributuri u l-importaturi, minħabba li huma qrib tas-suq, għandu jkollhom x’jaqsmu fix-xogħol tas-sorveljanza tas-suq li jsir minn awtoritajiet nazzjonali kompetenti, u għandhom ikunu lesti jipparteċipaw b’mod attiv, billi jagħtu lil dawk l-awtoritajiet l-informazzjoni kollha neċessarja dwar it-tagħmir tar-radju kkonċernat. (36) Meta tkun assigurata t-traċċabbiltà tat-tagħmir tar-radju fil-katina kollha tal-provvista, dan jikkontribwixxi biex is-sorveljanza tas-suq tkun aktar sempliċi u effikaċi. Sistema effiċjenti ta' traċċabbiltà tħaffef il-ħidma tal-awtoritajiet għas-sorveljanza tas-suq biex jittraċċaw lill-operaturi ekonomiċi li jkunu għamlu disponibbli fis-suq tagħmir tar-radju mhux konformi. (37) Din id-Direttiva għandha tkun limitata għall-espressjoni tar-rekwiżiti essenzjali. Sabiex tiġi ffaċilitata l-valutazzjoni tal-konformità ma’ dawk ir-rekwiżiti jinħtieġ li jsiru provvedimenti għall-preżunzjoni tal-konformità għat-tagħmir tar-radju li jkun konformi mal-istandards armonizzati li jiġu adottati skont ir-Regolament (UE) Nru [../..][dwar l-Istandardizzazzjoni Ewropea][32] għall-iskop tal-espressjoni ta’ speċifikazzjonijiet tekniċi dettaljati ta' dawk ir-rekwiżiti. (38) Ir-Regolament (UE) Nru [../..] [dwar l-Istandardizzazzjoni Ewropea] jipprevedi proċedura għall-oġġezzjonijiet għall-istandards armonizzati fejn dawk l-istandards ma jissodisfawx bis-sħiħ ir-rekwiżiti ta’ din id-Direttiva. (39) Sabiex l-operaturi ekonomiċi jkunu jistgħu juru u l-awtoritajiet kompetenti jkunu jistgħu jiżguraw li t-tagħmir tar-radju disponibbli fis-suq jikkonforma mar-rekwiżiti essenzjali, huwa neċessarju li jiġu previsti proċeduri għall-valutazzjoni tal-konformità. Id-Deċiżjoni Nru 768/2008/KE tistabbilixxi moduli għall-proċeduri ta’ valutazzjoni tal-konformità li jinkludu proċeduri mill-anqas sal-aktar stretti, fi proporzjon mal-livell ta' riskju involut u l-livell ta' sikurezza meħtieġa. Sabiex tkun żgurata l-koerenza intersettorjali u biex ikunu evitati varjanti ad hoc, il-proċeduri ta' valutazzjoni tal-konformità għandhom jintgħażlu minn fost dawk il-moduli (40) Il-manifatturi għandhom ifasslu dikjarazzjoni ta’ konformità tal-UE biex jipprovdu informazzjoni dettaljata dwar il-konformità tat-tagħmir tar-radju mar-rekwiżiti ta’ din id-Direttiva u tal-leġiżlazzjoni rilevanti l-oħra tal-armonizzazjoni tal-Unjoni. (41) Il-marka CE, li tindika l-konformità ta' prodott, hija r-riżultat viżibbli ta' proċess sħiħ li jinkludi l-valutazzjoni tal-konformità f'sens wiesa'. Hemm stabbiliti prinċipji ġenerali li jirregolaw il-marka CE fir-Regolament (KE) Nru 765/2008. Ir-regoli li jirregolaw it-twaħħil tal-marka CE għandhom jiġu stipulati f’din id-Direttiva. (42) Ir-rekwiżit li titwaħħal il-marka CE fuq il-prodotti huwa importanti għall-informazzjoni tal-konsumaturi u tal-awtoritajiet pubbliċi. Il-possibilità fid-Direttiva 1999/5/KE biex titwaħħal marka CE iċken fuq tagħmir żgħir, bil-kundizzjoni li din tibqa’ viżibbli u leġibbli, ippermettiet li l-applikazzjoni ta’ dan ir-rekwiżiti tiġi ssimplifikata mingħajr ma tnaqqset l-effettività tagħha u għalhekk għandha tiġi inkluża f’din id-Direttiva. (43) Ir-rekwiżit f’din id-Direttiva 1999/5/KE li titwaħħal il-marka CE fuq l-imballaġġ tat-tagħmir instab li jissimplifika l-kompitu tas-sorveljanza tas-suq u għalhekk għandu jiġi inkluż f'din id-Direttiva. (44) Il-proċeduri ta' valutazzjoni tal-konformità stabbiliti f'din id-Direttiva jirrikjedu l-intervent tal-korpi ta' valutazzjoni tal-konformità, li jiġu notifikati mill-Istati Membri lill-Kummissjoni. (45) L-esperjenza wriet li l-kriterji stabbiliti fid-Direttiva 1999/5/KE li l-korpi ta' valutazzjoni tal-konformità għandhom jissodisfaw biex ikunu notifikati lill-Kummissjoni, mhumiex biżżejjed biex jassiguraw livell uniformi għoli ta’ operat ta’ korpi notifikati fl-Unjoni kollha. Iżda huwa essenzjali li l-korpi kollha notifikati jwettqu l-funzjonijiet tagħhom fuq l-istess livell u f’kundizzjonijiet ta' kompetizzjoni ġusta. Dan jitlob li jkunu stabbiliti rekwiżiti obbligatorji għall-korpi ta' valutazzjoni tal-konformità li jixtiequ li jkunu notifikati sabiex jagħtu servizzi ta' valutazzjoni tal-konformità. (46) Biex jassiguraw livell konsistenti ta' kwalità fir-rigward tal-valutazzjoni tal-konformità huwa neċessarju wkoll li jkunu stabbiliti rekwiżiti għall-awtoritajiet tan-notifika u korpi oħra involuti fil-valutazzjoni, in-notifika u l-monitoraġġ ta' korpi notifikati. (47) Jekk xi korp ta' valutazzjoni juri konformità mal-kriterji stipulati fl-istandards tal-armonizzazzjoni, għandha tiġi preżunta l-konformità mar-rekwiżiti korrispondenti stabbiliti f'din id-Direttiva. (48) Is-sistema stabbilita f'din id-Direttiva għandha tkun ikkomplementata mis-sistema ta' akkreditament prevista fir-Regolament (KE) Nru 765/2008. Billi l-akkreditament huwa mezz essenzjali ta' verifika tal-kompetenza tal-korpi ta' valutazzjoni tal-konformità, għandu jintuża wkoll għall-finijiet tan-notifika. (49) L-akkreditament trasparenti kif previst fir-Regolament (KE) Nru 765/2008, li jiżgura l-livell neċessarju ta’ fiduċja fiċ-ċertifikati ta' konformità, għandu jitqies mill-awtoritajiet pubbliċi nazzjonali fl-Unjoni kollha bħala l-mezz preferut biex tintwera l-kompetenza teknika tal-korpi ta' valutazzjoni tal-konformità. Madankollu, l-awtoritajiet nazzjonali jistgħu jqisu li għandhom f’idejhom il-mezzi xierqa biex iwettqu l-valutazzjoni huma stess. F'każ bħal dan, sabiex ikun żgurat il-livell adegwat ta' kredibbiltà tal-valutazzjoni minn awtoritajiet nazzjonali oħrajn, dawn għandhom jipprovdu lill-Kummissjoni u lill-Istati Membri l-evidenza dokumentarja meħtieġa li turi l-konformità tal-korpi ta' valutazzjoni tal-konformità valutati mar-rekwiżiti regolatorji rilevanti. (50) Il-korpi ta' valutazzjoni tal-konformità sikwit jagħtu b'sottokuntratt parti mix-xogħol tagħhom konness mal-valutazzjoni tal-konformità jew jgħadduh lil sussidjarju. Biex ikun salvagwardjat livell għoli ta' protezzjoni meħtieġ biex it-tagħmir tar-radju jitqiegħed fis-suq Komunitarju, huwa essenzjali li għall-valutazzjoni tal-konformità, is-sottokuntratturi u s-sussidjarji jissodisfaw l-istess rekwiżiti bħall-korpi notifikati relattivament għat-twettiq ta' kompiti ta' valutazzjoni tal-konformità. Għalhekk huwa importanti li l-valutazzjoni tal-kompetenza u l-operat ta' korpi li għandhom jiġu notifikati u l-monitoraġġ ta' korpi diġà notifikati jkopru wkoll il-kompiti mwettqa minn sottokuntratturi u sussidjarji. (51) Jeħtieġ li jiżdiedu l-effikaċja u t-trasparenza tal-proċedura tan-notifika u, b'mod partikolari, li tiġi adattata għal teknoloġiji ġodda biex tkun tista' ssir notifika onlajn. (52) Billi korpi notifikati jistgħu joffru s-servizzi tagħhom fit-territorju kollu tal-Unjoni, huwa xieraq li Stati Membri oħra u l-Kummissjoni jingħataw l-opportunità li jagħmlu oġġezzjonijiet fir-rigward tal-korp notifikat. Huwa għalhekk importanti li jkun previst perjodu li matulu kull dubju jew tħassib dwar il-kompetenza tal-korpi ta' valutazzjoni tal-konformità jkunu jistgħu jiġu kkjarifikati qabel ma jibdew jaħdmu bħala korpi notifikati. (53) Fl-interessi tal-kompetittività huwa kruċjali li l-korpi notifikati japplikaw il-proċeduri ta' valutazzjoni tal-konformità mingħajr ma jirriżulta xi piż bla bżonn għall-operaturi ekonomiċi. Għall-istess raġuni u biex ikun assigurat trattament ugwali tal-operaturi ekonomiċi, għandha tkun assigurata l-konsistenza fl-applikazzjoni teknika tal-proċeduri ta' valutazzjoni tal-konformità. Dak jista' jsir l-aħjar permezz ta' koordinazzzjoni u kooperazzjoni f'waqthom bejn il-korpi notifkati. (54) Sabiex tkun żgurata ċ-ċertezza legali, hemm bżonn li jkun iċċarat li r-regoli dwar is-sorveljanza tas-suq tal-Unjoni u l-kontroll tal-prodotti li jidħlu fis-suq tal-Unjoni stipulati fir-Regolament (KE) Nru 765/2008/KE japplikaw għat-tagħmir tar-radju. (55) Id-Direttiva 1999/5/KE diġà tipprovdi għal proċedura ta’ salvagwardja li tapplika biss f’każ ta’ nuqqas ta’ qbil bejn l-Istati Membri dwar miżuri meħudin minn Stat Membru. Biex tiżdied it-trasparenza u biex jitnaqqas iż-żmien tal-ipproċessar jeħtieġ li tittejjeb il-proċedura tal-klawżola ta' salvagwardja eżistenti, bl-għan li ssir aktar effiċjenti u biex jintuża l-għarfien espert li jista' jinkiseb fl-Istati Membri. (56) Is-sistema eżistenti għandha tkun supplimentata bi proċedura li skontha l-partijiet interessati jiġu informati b’miżuri maħsuba biex jittieħdu fir-rigward ta' tagħmir tar-radju li jippreżenta riskju għas-saħħa u s-sikurezza tal-persuni jew għal aspetti oħra ta’ protezzjoni ta’ interess pubbliku koperti mir-rekwiżiti essenzjali f’din id-Direttiva. Għandha tippermetti wkoll lill-awtoritajiet tas-sorveljanza tas-suq, b'kooperazzjoni mal-operaturi ekonomiċi rilevanti, jaġixxu fi stadju minn qabel fir-rigward ta' dak it-tagħmir. (57) Fejn l-Istati Membri u l-Kummissjoni jaqblu dwar il-ġustifikazzjoni ta' miżura meħuda minn Stat Membru, ma għandux jinħtieġ involviment ulterjuri tal-Kummissjoni, ħlief fejn in-nuqqas ta' konformità jkun jista' jiġi attribwit lin-nuqqasijiet ta' standard armonizzat. (58) Sabiex ikunu żgurati kundizzjonijiet uniformi għall-implimentazzjoni ta' din id-Direttiva, għandhom jiġu kkonferiti setgħat ta' implimentazzjoni lill-Kummissjoni. Dawn il-poteri għandhom jiġu eżerċitati skont ir-Regolament (UE) 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali rigward il-mekkaniżmi għall-kontroll mill-Istati Membri tal-eżerċizzju tal-poteri ta’ implimentazzjoni mill-Kummissjoni[33]. (59) Huwa ta’ importanza partikolari li l-Kummissjoni twettaq il-konsultazzjonijiet xierqa matul ix-xogħol ta’ tħejjija tagħha tal-atti delegati, inkluż fuq il-livell tal-għarfien espert. Il-Kummissjoni, meta tħejji u tfassal atti ddelegati, għandha tiżgura trażmissjoni simultanja, fil-ħin u adegwata ta' dokumenti rilevanti lill-Parlament Ewropew u lill-Kunsill. (60) L-Istati Membri għandhom jistabbilixxu regoli dwar il-penalitajiet applikabbli għall-ksur tad-dispożizzjonijiet nazzjonali adottati skont din id-Direttiva u jiżguraw li dawn ikunu implimentati. Dawk il-pieni għandhom ikunu effettivi, proporzjonati u dissważivi. (61) Jeħtieġ li jsir provvediment għall-arranġamenti tranżizzjonali li jippermettu t-tqegħid fis-suq u t-tħaddim ta' tagħmir tar-radju li diġà tqiegħdu fis-suq skont id-Direttiva 1999/5/KE. (62) Billi l-għan ta' din id-Direttiva, jiġifieri li tiżgura li t-tagħmir tar-radju fis-suq jissodisfa r-rekwiżiti li jipprovdu livell għoli ta' protezzjoni ta' saħħa u sikurezza, tal-kompatibilità elettromanjetika u l-użu effiċjenti tal-ispettru sabiex ma jkunx hemm interferenza dannuża, filwaqt li tiggarantixxi l-funzjonament tas-suq intern, ma jistax jinkiseb biżżejjed mill-Istati Membri u jista', għalhekk, minħabba l-iskala u l-effetti tiegħu, jinkiseb aħjar fil-livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà, kif imsemmi fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f'dak l-Artikolu, din id-Direttiva ma teċċedix dak li hu meħtieġ biex jintlaħaq dak l-għan. (63) Skont id-Dikjarazzjoni Politika Konġunta tal-Istati Membri u l-Kummissjoni tat-28 ta' Settembru 2011 dwar id-dokumenti ta’ spjegazzjoni, l-Istati Membri ntrabtu li, f’każijiet ġustifikati, jakkumpanjaw in-notifika tal-miżuri ta’ trasponiment tagħhom b’dokument wieħed jew aktar li jispjegaw ir-relazzjoni bejn il-komponenti ta’ direttiva u l-partijiet korrispondenti tal-istrumenti ta' trasponiment nazzjonali. Fir-rigward ta’ din id-Direttiva, il-leġiżlatur iqis ġustifikata t-trażmissjoni ta' tali dokumenti. ADOTTAW DIN ID-DIRETTIVA: KAPITOLU I DISPOŻIZZJONIJIET ĠENERALI Artikolu 1 Suġġett u kamp ta’ applikazzjoni 1. Din id-Direttiva tistabbilixxi qafas regolatorju għat-tagħmir tar-radju biex ikun jista’ jitqiegħed fis-suq u jintuża fl-Unjoni. 2. Din id-Direttiva m'għandhiex tapplika għat-tagħmir elenkat fl-Anness I. 3. Din id-Direttiva m'għandhiex tapplika għal tagħmir tar-radju esklussivament użat f'attivitajiet li jikkonċernaw is-siġurtà pubblika, id-difiża, is-sigurtà tal-Istat, inkluż il-ġid ekonomiku tal-Istat fil-każ ta' attivitajiet li għandhom x'jaqsmu ma' kwistjonijiet ta' sigurtà tal-Istat, u l-attivitajiet tal-Istat fil-qasam tal-liġi kriminali. 4. It-tagħmir tar-radju li jaqa’ fil-kamp tal-applikazzjoni ta’ din id-Direttiva ma għandux ikun soġġett għad-Direttiva 2006/95/KE, ħlief kif stipulat fl-Artikolu 3(1)(a) ta’ din id-Direttiva. Artikolu 2 Definizzjonijiet 1. Għall-fini ta’ din id-Direttiva għandhom japplikaw id-definizzjonijiet li ġejjin: (1) ‘tagħmir tar-radju’ tfisser prodott li intenzjonalment jipproduċi l-mewġ tar-radju sabiex jaqdi l-iskop tiegħu, jew prodott li jkun jonqsu aċċessorju, bħal antenna, sabiex jipproduċi l-mewġ tar-radju sabiex jaqdi l-iskop tiegħu; (2) ‘mewġ tar-radju’ tfisser mewġ elettromanjetiku ta' frekwenzi minn 9 kHz sa 3000 GHz, propagat fl-ispazju mingħajr gwida artifiċjali; (3) ‘interfaċċja’ tfisser interfaċċja tal-arja li tispeċifika l-passaġġ tar-radju bejn tagħmir tar-radju u l-ispeċifikazzjonijiet tekniċi tagħhom; (4) ‘klassi tat-tagħmir tar-radju’ tfisser klassi li tidentifika kategoriji partikolari ta' tagħmir tar-rajdu li skont din id-Direttiva huma meqjusa simili u dawk l-interfaċċji li għalihom it-tagħmir ikun disinjat. (5) ‘interferenza dannuża’ tfisser interferenza dannuża kif definita fid-Direttiva 2002/21/KE tal-Parlament Ewropew u tal-Kunsill[34]; (6) ‘tagħmel disponibbli fis-suq’ tfisser kull provvista ta' tagħmir tar-radju għad-distribuzzjoni, il-konsum jew l-użu fis-suq tal-Unjoni Ewropea tul attività kummerċjali kemm jekk issir bi ħlas kif ukoll jekk tkun mingħajr ħlas; (7) "tqegħid fis-suq" tfisser l-ewwel darba li tagħmir tar-radju jkun disponibbli fis-suq tal-Unjoni Ewropea; (8) ‘manifattur’ tfisser kull persuna fiżika jew ġuridika li timmanifattura t-tagħmir tar-radju, jew li għandha t-tagħmir tar-radju ddisinjat jew immanifatturat, u li tqegħid fis-suq dak il-prodott taħt isimha jew il-marka kummerċjali tagħha; (9) ‘rappreżentant awtorizzat’ ifisser kull persuna naturali jew legali stabbilit ġewwa l-Unjoni Ewropea li jkun irċieva mandat bil-miktub minn manifattur sabiex jaġixxi f'ismu fir-rigward ta' kompiti speċifikati; (10) ‘importatur’ tfisser kull persuna fiżika jew ġuridika stabbilita fl-Unjoni Ewropea, li tqiegħed tagħmir tar-radju minn pajjiż terz fis-suq tal-Unjoni Ewropea; (11) ‘distributur’ tfisser kull persuna fiżika jew ġuridika fil-katina tal-provvista, għajr il-manifattur jew l-importatur, li tagħmel tagħmir tar-radju disponibbli fis-suq; (12) ‘operaturi ekonomiċi’ tfisser il-manifattur, ir-rappreżentant awtorizzat, l-importatur u d-distributur; (13) ‘speċifikazzjoni teknika’ tfisser dokument li jistipula r-rekwiżiti tekniċi li jridu jiġu ssodisfati mit-tagħmir tar-radju; (14) ‘standard armonizzat’ tfisser standard armonizzat kif definit fl-Artikolu 2(1)c tar-Regolament (UE) Nru [../..] [dwar l-Istandardizzazzjoni Ewropea][35];; (15) ‘akkreditament’ tfisser akkreditament kif definit fir-Regolament (KE) Nru 765/2008; (16) ‘korp nazzjonali tal-akkreditazzjoni’ tfisser korp tal-akkreditazzjoni kif definit fir-Regolament (KE) Nru 765/2008; (17) ‘valutazzjoni tal-konformità’ tfisser il-proċess li juri jekk ikunux ġew issodisfati r-rekwiżiti essenzjali relatati mal-tagħmir tar-radju; (18) ‘korp tal-valutazzjoni tal-konformità’ tfisser korp li jwettaq attivitajiet tal-valutazzjoni tal-konformità; (19) ‘teħid lura’ tfisser kull miżura maħsuba biex jittieħed lura tagħmir tar-radju li jkun diġà sar disponibbli għall-utent; (20) ‘irtirar’ tfisser kull miżura maħsuba biex ma tħallix li tagħmir tar-radju fil-katina tal-provvista jsir disponibbli fis-suq; (21) ‘marka CE’ tfisser marka li permezz tagħha l-manifattur jindika li t-tagħmir tar-radju huwa konformi mar-rekwiżiti applikabbli stabbiliti fil-leġiżlazzjoni ta’ armonizzazzjoni tal-Unjoni Ewropea li tipprovdi għat-twaħħil tagħha; (22) ‘leġiżlazzjoni ta' armonizzazzjoni tal-Unjoni’ tfisser kwalunkwe leġiżlazzjoni tal-Unjoni li tarmonizza l-kundizzjonijiet għat-tqegħid fis-suq ta' prodotti. 2. Għall-iskopijiet tal-punt 1 tal-paragrafu 1 ta’ dan l-Artikolu, il-prodotti elenkati fil-punt 1 tal-Anness II għandhom jitqiesu li huma tagħmir tar-radju, u l-prodotti elenkati fil-punt 2 tal-Anness II ma għandhomx jitqiesu li huma tagħmir tar-radju. 3. Il-Kummissjoni għandu jkollha s-setgħa li tadotta atti delegati skont l-Artikolu 45 li jimmodifikaw l-Anness II biex jadattawh għall-progress tekniku. Artikolu 3 Rekwiżiti essenzjali 1. It-tagħmir tar-radju għandu jinbena b'tali mod li jiżgura: (a) il-protezzjoni tas-saħħa u s-sigurtà tal-utent u ta' kull persuna oħra, inklużi l-għanijiet dwar il-ħtiġijiet ta' sigurtà li jinsabu fid-Direttiva 2006/95/KE, iżda mingħajr l-applikazzjoni ta' limitu ta' vultaġġ; (b) il-protezzjoni tal-kompatibilità elettromanjetika kif stipulata fid-Direttiva 2004/108/KE, inkluż, partikolarment, il-livelli ta’ immunità li jwasslu għat-titjib fl-użu effiċjenti ta’ meded tal-frekwenza konġunti jew ħdejn xulxin 2. It-tagħmir tar-radju għandu jkun mibni b'tali mod li s-sinjali trażmessi tiegħu jużaw effettivament l-ispettru allokat għall-komunikazzjoni bir-radju terrestri/spazjali u r-riżorsi orbitali biex tiġi evitata interferenza dannuża. Huwa biss it-tagħmir tar-radju li jista’ jitħaddem f’mill-inqas Stat Membru wieħed mingħajr ma jikser ir-rekwiżiti applikabbli dwar l-użu tal-ispettru, li jista’ jikkonforma ma' dan ir-rekwiżit. 3. It-tagħmir tar-radju għandu jinbena b'tali mod li jkun konformi mar-rekwiżiti essenzjali li ġejjin: (a) it-tagħmir tar-radju jkun kompatibbli mal-aċċessorji, u/jew ikun kompatibbli permezz tan-netwerks ma’ tagħmir tar-radju ieħor, u/jew ikun jista' jitqabbad mal-interfaċċji tat-tip it-tajjeb fl-Unjoni kollha; (b) it-tagħmir tar-radju ma jagħmilx ħsara lin-netwerk jew lit-tħaddim tiegħu u lanqas ma juża ħażin ir-riżorsi tan-netwerk b'mod li jikkawża degradazzjoni mhux aċċettabbli għas-servizz; (c) it-tagħmir tar-radju jinkorpora salvagwardji biex jiżguraw li d-dejta personali u l-privatezza tal-utent u tal-abbonat ikunu protetti; (d) it-tagħmir tar-radju isostni ċerti karatteristiċi li jiżguraw l-evitar ta’ frodi; (e) it-tagħmir tar-radju jappoġġa ċerti karatteristiċi li jiżguraw l-aċċess għas-servizzi ta’ emerġenza; (f) it-tagħmir tar-radju jappoġġa ċerti fatturi biex jiffaċilitaw l-użu tagħhom minn utenti b’diżabilità. (g) it-tagħmir tar-radju jappoġġa ċerti karatteristiċi sabiex jiżgura li s-softwer ikun jista’ jiġi llowdjat biss fit-tagħmir tar-radju fejn il-konformità tal-kombinazzjoni tas-softwer u tat-tagħmir tar-radju tkun intweriet. Il-Kummissjoni għandu jkollha s-setgħa li tadotta atti delegati skont l-Artikolu 45 li jispeċifikaw liema kategoriji jew klassijiet tat-tagħmir tar-radju jkunu kkonċernati minn kull wieħed mir-rekwiżiti (a) sa (g) fl-ewwel sottoparagrafu. Artikolu 4 Għoti ta’ informazzjoni dwar il-konformità tal-kombinazzjonijiet ta’ softwer u tagħmir tar-radju 1. Il-manifatturi tat-tagħmir tar-radju u tas-softwer li jippermetti lit-tagħmir tar-radju li jintuża kif intiż, għandhom jipprovdu lill-Istati Membri u lill-Kummissjoni informazzjoni dwar il-konformità tal-kombinazzjonijiet intiżi tat-tagħmir tar-radju u tas-softwer bir-rekwiżiti essenzjali stipulati fl-Artikolu 3. 2. Il-Kummissjoni għandu jkollha s-setgħa li tadotta atti delegati skont l-Artikolu 45 li jispeċifikaw liema kategoriji jew klassijiet ta’ tagħmir tar-radju jkunu kkonċernati mir-rekwiżit fil-paragrafu 1, l-informazzjoni meħtieġa u r-regoli operazzjonali biex tingħata l-informazzjoni dwar il-konformità. Artikolu 5 Ir-reġistrazzjoni tat-tagħmir tar-radju f’xi kategoriji 1. Minn [data – erba’ snin wara d-data tad-dħul fis-seħħ tad-Direttiva], il-manifatturi għandhom jirreġistraw it-tipi tat-tagħmir tar-radju f'kategoriji ta' tagħmir affettwati minn livell baxx ta' konformità bir-rekwiżiti essenzjali stipulati fl-Artikolu 3 f’sistema ċentrali msemmija fil-paragrafu 3 qabel ma dan it-tagħmir tar-radju f’dawk il-kategoriji ma jkun jista’ jitqiegħed fis-suq. Il-Kummissjoni għandha talloka numru tar-reġistrazzjoni lil kull tip irreġistrat, u li l-manifatturi għandhom iwaħħlu fuq it-tagħmir tar-radju mqiegħed fis-suq. 2. Il-Kummissjoni għandu jkollha s-setgħa tadotta atti delegati skont l-Artikolu 45 li jispeċifikaw liema kategoriji ta' tagħmir tar-radju huma kkonċernati mir-rekwiżit stipulat fil-paragrafu 1, filwaqt li jikkunsidraw l-informazzjoni dwar il-konformità tat-tagħmir mogħtija mill-Istati Membri skont l-Artikolu 47(1), l-informazzjoni li trid tiġi rreġistrata, ir-regoli operazzjonali għar-reġistrazzjoni u r-regoli operazzjonali għat-twaħħil tan-numru tar-reġistrazzjoni fuq it-tagħmir tar-radju. 3. Il-Kummissjoni għandha tagħmel disponibbli sistema ċentrali li tippermetti lill-manifatturi jirreġistraw l-informazzjoni meħtieġa. Artikolu 6 It-tqegħid fis-suq L-Istati Membri għandhom jiżguraw li t-tagħmir tar-radju jsir disponibbli fis-suq biss jekk jikkonforma ma’ din id-Direttiva meta jiġi installat u miżmum kif xieraq u jintuża biss għall-iskop intiż tiegħu. Artikolu 7 Tqegħid fis-servizz u użu L-Istati Membri għandhom jippermettu t-tqegħid fis-servizz u l-użu tat-tagħmir tar-radju għall-iskop intiż tiegħu meta jkun konformi ma’ din id-Direttiva. Bla ħsara għall-obbligi tagħhom skont id-Deċiżjoni Nru 676/2002/KE, u għall-kundizzjonijiet marbuta mal-awtorizzazzjonijiet għall-użu tal-frekwenzi f’konformità mal-liġi tal-Unjoni, partikolarment skont l-Artikoli 9(3) u 9(4) tad-Direttiva 2002/21/KE, l-Istati Membri jistgħu jintroduċu biss rekwiżiti addizzjonali għat-tqegħid fis-servizzi u/jew l-użu tat-tagħmir tar-radju għal raġunijiet marbuta mal-użu effiċjenti tal-ispettru tar-radju, l-evitar tal-interferenza dannuża jew kwistjonijiet marbuta mas-saħħa pubblika. Artikolu 8 Notifika tal-ispeċifikazzjonijiet tal-interfaċċja u l-klassijiet tat-tagħmir tar-radju 1. L-Istati Membri għandhom jinnotifikaw skont il-proċedura stipulata fid-Direttiva 98/34/KE l-interfaċċji li beħsiebhom jirregolaw. 2. Fil-valutazzjoni tal-korrispondenza bejn it-tagħmir tar-radju u l-interfaċċji rregolati, l-Istati Membri għandhom iqisu l-ekwivalenza mal-interfaċċji tar-radju nnotifikati mill-Istati Membri l-oħra. 3. Il-Kummissjoni għandha tistabbilixxi l-ekwivalenza bejn l-interfaċċji nnotifikati u tassenja klassi tat-tagħmir tar-radju, li d-dettalji tagħhom jiġu ppubblikati f’Il-Ġurnal Uffiċjali tal-Unjoni Ewropea. Dawk l-atti ta' implimentazzjoni għandhom jiġu adottati f’konformità mal-proċedura konsultattiva msemmija fl-Artikolu 44(2). Artikolu 9 Moviment liberu ta' tagħmir tar-radju 1. L-Istati Membri ma għandhomx jipprojbixxu, jirrestrinġu jew jimpedixxu, minħabba raġunijiet marbuta ma’ dawk l-aspetti koperti minn din id-Direttiva, it-tqegħid fis-suq fit-territorju tagħhom tat-tagħmir tar-radju konformi ma’ din id-Direttiva. 2. F'fieri kummerċjali, esibizzjonijiet, wirjiet, u avvenimenti simili, l-Istati Membri m'għandhomx joħolqu ostakoli għall-wiri ta' tagħmir tar-radju li ma jkunx jikkonforma ma' din id-Direttiva, basta sinjal li jidher ikun jindika ċar li dak it-tagħmir tar-radju ma' jistax jitqiegħed fis-suq jew jintuża sakemm ikun ġie jikkonforma. KAPITOLU II L-OBBLIGI TAL-OPERATURI EKONOMIĊI Artikolu 10 Obbligi tal-manifatturi 1. Il-manifatturi, meta jqiegħdu t-tagħmir tar-radju tagħhom fis-suq, għandhom jiżguraw li dan ikun ġie iddisinjat u mmanifatturat skont ir-rekwiżiti stabbiliti fl-Artikolu 3. 2. Il-manifatturi għandhom ifasslu d-dokumentazzjoni teknika msemmija fl-Artikolu 21 u jwettqu l-proċedura ta' valutazzjoni tal-konformità msemmija fl-Artikolu 17 jew iqabbdu lil xi ħadd biex jagħmilha f'isimhom. Fejn tkun intweriet il-konformità ta' tagħmir tar-radju mar-rekwiżiti applikabbli permezz ta' dik il-proċedura, il-manifatturi għandhom ifasslu dikjarazzjoni ta' konformità tal-UE u jwaħħlu l-marka CE. 3. Il-manifatturi għandhom iżommu d-dokumentazzjoni teknika u d-dikjarazzjoni ta’ konformità tal-UE għal 10 snin wara li t-tagħmir tar-radju ikun tqiegħed fis-suq. 4. Il-manifatturi għandhom jiżguraw li jkunu ġew stabbiliti proċeduri biex il-produzzjoni tas-serje tibqa' konformi. Għandhom jitqiesu adegwatament dawk it-tibdiliet fid-disinn jew il-karatteristiċi tat-tagħmir tar-radju u t-tibdiliet fl-istandards armonizzati jew fl-ispeċifikazzjonijiet tekniċi li b'referenza għalihom tiġi dikjarata l-konformità tal-apparat. Meta jitqies li jkun xieraq fir-rigward tar-riskji ppreżentati minn tagħmir tar-radju, il-manifatturi għandhom jagħmlu testijiet kampjunarji tat-tagħmir tar-radju disponibbli fis-suq, jinvestigaw, u jekk ikun meħtieġ, iżommu reġistru ta' lmenti, ta’ tagħmir tar-radju mhux konformi u ta' teħid lura tat-tagħmir tar-radju u għandhom iżommu lid-distributuri infurmati dwar kull monitoraġġ ta' dan it-tip. 5. Il-manifatturi għandhom jiżguraw li t-tagħmir tar-radju tagħhom ikollu t-tip, il-partita jew in-numru tas-serje jew kull element ieħor biex ikun jista' jiġi identifikat, jew, jekk id-daqs jew natura tiegħu ma tippermettihx, li l-informazzjoni meħtieġa tingħata fuq l-imballaġġ jew f’dokument li jakkumpanja t-tagħmir tar-radju. 6. Il-manifatturi għandhom jindikaw isimhom, l-isem kummerċjali reġistrat jew il-marka kummerċjali reġistrata tagħhom u l-indirizz fejn ikunu jistgħu jiġu kkuntattjati dwar it-tagħmir tar-radju jew, jekk dan ma jkunx possibbli, dwar l-imballaġġ tiegħu jew f’dokument li jakkumpanja t-tagħmir tar-radju. L-indirizz għandu jindika punt wieħed fejn jista' jiġi kuntattjat il-manifattur. 7. Il-manifatturi għandhom jassiguraw li t-tagħmir tar-radju ikun akkumpanjat minn struzzjonijiet u informazzjoni ta' sikurezza provduti b'lingwa li tkun tista' tinftiehem faċilment mill-konsumaturi u minn utenti oħra, skont kif jiġi determinat mill-Istat Membru kkonċernat. L-istruzzjonijiet għandhom jinkludu l-informazzjoni meħtieġa għall-użu tat-tagħmir tar-radju skont l-użu intiż tiegħu. Din l-informazzjoni għandha tinkludi, fejn applikabbli, deskrizzjoni tal-aċċessorji u/jew il-komponenti, inkluż is-softwer, li jippermettu lit-tagħmir tar-radju jopera kif intiż. Għandha tingħata wkoll l-informazzjoni li ġejja: il-medda/meded tal-frekwenza li jaħdem fihom it-tagħmir tar-radju; il-potenza tal-frekwenza tar-radju trażmessa fil-medda/meded tal-frekwenza li jaħdem fihom it-tagħmir tar-radju. 8. Ma’ kull biċċa tagħmir tar-radju għandu jkun hemm kopja tad-dikjarazzjoni tal-konformità tal-UE sħiħa. Dan ir-rekwiżit jista’ jiġi ssodisfat ukoll bl-għoti ta’ dikjarazzjoni tal-konformità tal-UE ssimplifikata. Meta tingħata biss dikjarazzjoni tal-UE ssimplifikata, din għandha tkun segwita immedjatament mill-indirizz jew l-email eżatt fejn tkun tista’ tinkiseb id-dikjarazzjoni tal-konformità tal-UE sħiħa. 9. L-informazzjoni disponibbli fuq l-imballaġġ għandha tippermetti li jiġu identifikati l-Istati Membri jew iż-żona ġeografika fi Stat Membru fejn jista’ jitqiegħed fis-servizz it-tagħmir tar-radju, u għandha tallerta lill-utent dwar ir-restrizjzonijiet potenzjali jew ir-rekwiżiti għall-awtorizzazzjoni għall-użu f’ċerti Stati Membri. Din l-informazzjoni għandha tiġi kompluta fl-istruzzjonijiet li jakkumpanjaw it-tagħmir tar-radju. Il-Kummissjoni tista’ tadotta atti ta’ implimentazzjoni li jispeċifikaw kif tiġi ppreżentata din l-informazzjoni. Dawk l-atti ta' implimentazzjoni għandhom jiġu adottati f’konformità mal-proċedura konsultattiva msemmija fl-Artikolu 44(2). 10. Il-manifatturi li jqisu jew li jkollhom raġuni biex jemmnu li t-tagħmir tar-radju li jkunu qiegħdu fis-suq mhuwiex konformi ma' din id-Direttiva għandhom minnufih jieħdu l-miżuri korrettivi meħtieġa biex dak it-tagħmir tar-radju jsir konformi, jirtirawh jew jiġbruh lura, jekk dan ikun xieraq. Barra minn hekk, fejn it-tagħmir tar-radju jippreżenta riskju, il-manifatturi għandhom jinfurmaw minnufih lill-awtoritajiet nazzjonali kompetenti tal-Istati Membri fejn huma jkunu għamlu t-tagħmir tar-radju disponibbli għal dan il-għan, billi jagħtu d-dettalji, b'mod partikolari, dwar in-nuqqas tal-konformità u dwar kull miżura korrettiva meħuda. 11. Il-manifatturi għandhom, wara talba raġunata minn awtorità kompetenti nazzjonali, jipprovduha mingħajr dewmien bl-informazzjoni u d-dokumentazzjoni kollha neċessarja biex juru l-konformità tat-tagħmir tar-radju, b’lingwa li tkun tista' tinftiehem faċilment minn dik l-awtorità. Huma għandhom jikkooperaw ma' dik l-awtorità, fuq talba tagħha, fir-rigward ta' kull azzjoni meħuda biex jiġu eliminati r-riskji ppreżentati mit-tagħmir tar-radju li huma jkunu qiegħdu fis-suq. Artikolu 11 Rappreżentanti awtorizzati 1. Il-manifatturi jistgħu, b'mandat bil-miktub, jaħtru rappreżentant awtorizzat. L-obbligi stabbiliti fl-Artikolu 10(1) u t-tfassil tad-dokumentazzjoni teknika ma għandhomx jiffurmaw parti mill-mandat tar-rappreżentant awtorizzat. 2. Rappreżentant awtorizzat għandu jwettaq il-kompiti speċifikati fil-mandat li jirċievi mingħand il-manifattur. Il-mandat għandu jippermetti lir-rappreżentant awtorizzat li jagħmel mill-inqas dan li ġej: (h) iżomm id-dikjarazzjoni ta' konformità tal-UE u d-dokumentazzjoni teknika għad-dispożizzjoni tal-awtoritajiet ta' sorveljanza nazzjonali għal 10 snin wara li t-tagħmir tar-radju jkun tqiegħed fis-suq. (i) wara talba motivata minn awtorità nazzjonali kompetenti, jipprovdi lil dik l-awtorità l-informazzjoni u d-dokumentazzjoni kollha meħtieġa biex tiġi ppruvata l-konformità tat-t-tagħmir tar-radju; (j) jikkopera mal-awtoritajiet nazzjonali kompetenti, fuq talba tagħhom, fir-rigward ta' kull azzjoni meħuda biex jiġu eliminati r-riskji ppreżentati minn tagħmir tar-radju kopert mill-mandat tar-rappreżentant awtorizzat. Artikolu 12 Obbligi tal-importaturi 1. L-importaturi għandhom iqiegħdu fis-suq tal-Unjoni biss dak it-tagħmir tar-radju li jkun konformi. 2. Qabel ma jqiegħdu tagħmir tar-radju fis-suq, l-importaturi għandhom jiżguraw li tkun saret il-proċedura xierqa tal-valutazzjoni tal-konformità mill-manifattur. Għandhom jiżguraw li l-manifattur ikun fassal id-dokumentazzjoni teknika, li t-tagħmir tar-radju jkollu l-marka CE u li jkun akkumpanjat mill-informazzjoni għall-utenti u għall-awtoritajiet regolatorji msemmija fl-Artikolu 10(7), (8) u (9), u li l-manifattur ikun ikkonforma mar-rekwiżiti stipulati fl-Artikolu 10(5) u (6). Meta importatur iqis jew ikollu raġuni biex jemmen li t-tagħmir tar-radju ma jkunx konformi mar-rekwiżiti essenzjali stabbiliti fl-Artikolu 3, dan ma għandux iqiegħed it-tagħmir tar-radju fis-suq sakemm dan ikun sar konformi. Barra minn hekk, fejn it-tagħmir tar-radju jippreżenta riskju, l-importatur għandu jinforma lill-manifattur u lill-awtoritajiet għas-sorveljanza tas-suq dwar dan. 3. L-importaturi għandhom jindikaw isimhom, l-isem kummerċjali reġistrat jew il-marka kummerċjali reġistrata tagħhom u l-indirizz fejn ikunu jistgħu jiġu kkuntattjati dwar it-tagħmir tar-radju jew, jekk dan ma jkunx possibbli, dwar l-imballaġġ tiegħu jew f’dokument li jakkumpanja t-tagħmir tar-radju. Dan jinkludi każijiet fejn id-daqs tat-tagħmir tar-radju ma jippermettihiex, jew fejn l-importaturi jkollhom jiftħu l-imballaġġ sabiex jindikaw isimhom u l-indirizz tagħhom fuq it-tagħmir tar-radju. 4. L-importaturi għandhom jassiguraw li t-tagħmir tar-radju ikun ikkumpanjat minn istruzzjonijiet u informazzjoni ta' sikurezza provduti b’lingwa li tkun tista' tinftiehem faċilment mill-konsumaturi u minn utenti finali oħra, skont kif jiġi determinat mill-Istat Membru konċernat. 5. L-importaturi għandhom jiżguraw li, filwaqt li t-tagħmir tar-radju ikun taħt ir-responsabbiltà tagħhom, il-kundizzjonijiet ta' ħżin jew trasport ma jippreġudikawx il-konformità tiegħu mar-rekwiżiti essenzjali stabbiliti fl-Artikolu 3. 6. Meta jitqies meħtieġ fir-rigward tar-riskji preżentati mit-tagħmir tar-radju, l-importaturi, għall-finijiet tal-protezzjoni tas-saħħa u tas-sikurezza tal-konsumaturi, għandhom jagħmlu testijiet kampjunarji tat-tagħmir tar-radju magħmul disponibbli fis-suq, jinvestigaw, u jekk ikun meħtieġ, iżommu reġistru ta' lmenti, tat-tagħmir tar-radju mhux konformi u ta' teħid lura tat-tagħmir tar-radju, u għandhom iżommu lid-distributuri infurmati dwar kull monitoraġġ. 7. L-importaturi li jqisu jew li jkollhom raġuni biex jemmnu li t-tagħmir elettriku li jkunu qiegħdu fis-suq mhuwiex konformi ma' din id-Direttiva għandhom minnufih jieħdu l-miżuri korrettivi meħtieġa biex dak t-tagħmir elettriku jsir konformi, jirtirawh jew jiġbruh lura, jekk dan ikun xieraq. Barra minn hekk, fejn it-tagħmir tar-radju jippreżenta riskju, l-importaturi għandhom jinfurmaw minnufih lill-awtoritajiet nazzjonali kompetenti tal-Istati Membri fejn huma jkunu għamlu t-tagħmir tar-radju disponibbli għal dan il-għan, billi jagħtu d-dettalji, b'mod partikolari, dwar in-nuqqas tal-konformità u dwar kwalunkwe miżuri korrettivi meħuda. 8. L-importaturi għandhom, għal perjodu ta’ għaxar snin wara li t-tagħmir tar-radju ikun tqiegħed fis-suq, iżommu kopja tad-dikjarazzjoni tal-konformità tal-UE għad-dispożizzjoni tal-awtoritajiet tas-sorveljanza tas-suq u jiżguraw li d-dokumentazzjoni teknika tkun disponibbli għal dawk l-awtoritajiet, jekk jitolbuha. 9. L-importaturi għandhom, wara talba motivata minn awtorità kompetenti nazzjonali, jipprovduha bl-informazzjoni u d-dokumentazzjoni kollha neċessarja biex juru l-konformità tal-prodott, b'lingwa li tkun tista' tinftiehem faċilment minn dik l-awtorità. Huma għandhom jikkoperaw ma' dik l-awtorità, fuq talba tagħha, fir-rigward ta' kull azzjoni meħuda biex jiġu eliminati r-riskji ppreżentati mit-tagħmir tar-radju li huma jkunu qiegħdu fis-suq. Artikolu 13 Obbligi tad-distributuri 1. Meta jagħmlu it-tagħmir tar-radju disponibbli fis-suq, id-distributuri għandhom jaġixxu bl-attenzjoni dovuta b'rabta mar-rekwiżiti ta' din id-Direttiva. 2. Qabel ma jagħmlu t-tagħmir tar-radju disponibbli fis-suq, id-distributuri għandhom jivverifikaw li t-tagħmir tar-radju jkollu l-marka CE meħtieġa, li jkun akkumpanjat mid-dokumenti meħtieġa kif ukoll minn struzzjonijiet u informazzjoni dwar is-sikurezza f’lingwa li tista’ tiftiehem faċilment mill-konsumaturi u minn utenti oħra fl-Istat Membru li fih it-tagħmir tar-radju se jkun disponibbli fis-suq, u li l-manifattur u l-importatur ikunu osservaw ir-rekwiżiti stabbiliti fl-Artikolu 10(5) sa (9) u l-Artikolu 12(3). Meta distributur iqis jew ikollu raġuni biex jemmen li t-tagħmir tar-radju ma jkunx konformi mar-rekwiżiti essenzjali stabbiliti fl-Artikolu 3, dan ma għandux jagħmel it-tagħmir tar-radju disponibbli fis-suq sakemm dan ikun sar konformi. Barra minn hekk, fejn it-tagħmir tar-radju jippreżenta riskju, id-distributur għandu jinforma lill-manifattur jew lill-importatur kif ukoll lill-awtoritajiet tas-sorveljanza tas-suq dwar dan. 3. Id-distributuri għandhom jiżguraw li, filwaqt li it-tagħmir tar-radju ikun taħt ir-responsabbiltà tagħhom, il-kundizzjonijiet ta' ħżin jew trasport ma jippreġudikawx il-konformità tiegħu mar-rekwiżiti stabbiliti fl-Artikolu 3. 4. Id-distributuri li jqisu jew li jkollhom raġuni biex jaħsbu li it-tagħmir tar-radju li huma jkunu għamlu disponibbli fis-suq ma jkunx konformi ma' din id-Direttiva għandhom jiżguraw li jittieħdu l-miżuri korrettivi meħtieġa biex it-tagħmir tar-radju jsir konformi, jirtirawh jew jiġbruh lura, jekk dan ikun xieraq. Barra minn hekk, fejn it-tagħmir tar-radju jippreżenta riskju, id-distributuri għandhom jinformaw minnufih lill-awtoritajiet nazzjonali kompetenti tal-Istati Membri fejn huma jkunu għamlu t-tagħmir tar-radju disponibbli b’dan, billi jagħtu d-dettalji, b'mod partikolari, dwar in-nuqqas tal-konformità u dwar kwalunkwe miżuri korrettivi meħuda. 5. Id-distributuri għandhom, wara talba motivata minn awtorità kompetenti nazzjonali, jipprovduha mingħajr dewmien bl-informazzjoni u d-dokumentazzjoni kollha neċessarja biex juru l-konformità tat-tagħmir tar-radju. Dawn għandhom jikkooperaw ma' dik l-awtorità, wara talba tagħha, fir-rigward ta' kull azzjoni meħuda biex jiġu eliminati r-riskji ppreżentati mit-tagħmir tar-radju li huma jkunu għamlu disponibbli fis-suq. Artikolu 14 Każijiet fejn l-obbligi tal-manifatturi japplikaw għall-importaturi u d-distributuri Importatur jew distributur għandu jitqies bħala manifattur għall-finijiet ta’ din id-Direttiva u għandu jkun suġġett għall-obbligi tal-manifattur skont l-Artikolu 10, meta jkun qiegħed it-tagħmir tar-radju fis-suq taħt ismu jew il-marka kummerċjali tiegħu, jew jimmodifika t-it-tagħmir tar-radju li diġà jkun tqiegħed fis-suq b’tali mod li jista' jaffettwa l-konformità mar-rekwiżiti ta' din id-Direttiva. Artikolu 15 Identifikazzjoni ta' operaturi ekonomiċi L-operaturi ekonomiċi għandhom, wara li ssir talba, jidentifikaw dan li ġej lill-awtoritajiet ta’ sorveljanza tas-suq: (a) kull operatur ekonomiku li jkun ipprovdihom bit-tagħmir tar-radju; (b) kull operatur ekonomiku li lilu jkunu pprovdew it-tagħmir tar-radju. L-operaturi ekonomiċi għandhom ikunu kapaċi jippreżentaw l-informazzjoni msemmija fl-ewwel paragrafu għal perjodu ta' 10 snin wara li jkunu ġew fornuti bit-tagħmir tar-radju u għal perjodu ta' 10 snin wara li jkunu fornew it-tagħmir tar-radju. KAPITOLU III KONFORMITÀ TAT-TAGĦMIR TAR-RADJU Artikolu 16 Presunzjoni ta' konformità u standards armonizzati 1. Tagħmir tar-radju li jkun f'konformità mal-istandards armonizzati jew partijiet minnhom li r-referenzi għalihom ġew ippubblikati f'Il-Ġurnal Uffiċjali tal-Unjoni Ewropea għandu jkun preżunt li hu f'konformità mar-rekwiżiti essenzjali koperti minn dawk l-istandards jew partijiet minnhom, stabbiliti fl-Artikolu 3 . 2. Fejn standard armonizzat jissodisfa r-rekwiżiti li jkopri u li huma stabbiliti fl-Artikolu 3 jew l-Artikolu 27, il-Kummissjoni għandha tippubblika r-referenzi ta' dawk l-istandards f'Il-Ġurnal Uffiċjali tal-Unjoni Ewropea. Artikolu 17 Proċeduri ta' stima tal-konformità 1. Il-manifatturi jistgħu juru l-konformità tat-tagħmir tar-radju bir-rekwiżiti essenzjali identifikati fl-Artikoli 3(1)(a) u (b) permezz ta’ kwalunwke waħda mill-proċeduri ta’ valutazzjoni tal-konformità li ġejjin: (a) proċedura ta' kontroll intern tal-produzzjoni stabbilita fl-Anness III; (b) eżami tat-tip tal-UE segwit mill-proċedura tal-konformità tat-tip stipulata fl-Anness IV; (c) il-proċedura sħiħa tal-assigurazzjoni tal-kwalità stipulata fl-Anness V. 2. Meta l-manifattur, fil-valutazzjoni tal-konformità tat-tagħmir tar-radju mar-rekwiżiti essenzjali identifikati fl-Artikoli 3(2) u (3), ikun applika standards armonizzati, li n-numru ta’ referenza tagħhom ikun ġie ppubblikat f’Il-Ġurnal Uffiċjali tal-Unjoni Ewropea, huwa jista’ juża kwalunkwe waħda mill-proċeduri li ġejjin: (a) proċedura ta' kontroll intern tal-produzzjoni stabbilita fl-Anness III; (b) eżami tat-tip tal-UE segwit mill-proċedura tal-konformità tat-tip stipulata fl-Anness IV; (c) il-proċedura sħiħa tal-assigurazzjoni tal-kwalità stipulata fl-Anness V. 3. Meta huwa u jevalwa l-konformità tat-tagħmir tar-radju mar-rekwiżiti essenzjali identifikati fl-Artikoli 3(2) u (3), il-manifattur ma jkunx applika jew ikun applika biss parzjalment standards armonizzati li n-numru ta' referenza tagħhom ikun ġie ppubblikat f’Il-Ġurnal Uffiċjali tal-Unjoni Ewropea, jew meta ma jkunx hemm standards armonizzati, it-tagħmir tar-radju għandu jiġi sottomess, fir-rigward ta' dawk ir-rekwiżiti essenzjali, għall-proċedura stipulata f'waħda minn dawn il-proċeduri li ġejjin: (a) eżami tat-tip tal-UE segwit mill-proċedura tal-konformità tat-tip stipulata fl-Anness IV; (b) il-proċedura sħiħa tal-assigurazzjoni tal-kwalità stipulata fl-Anness V. Artikolu 18 Dikjarazzjoni ta’ konformità tal-UE 1. Id-dikjarazzjoni ta’ konformità tal-UE għandha tiddikjara li ntwera li r-rekwiżiti essenzjali stabbiliti fl-Artikolu 3 ġew issodisfati. 2. Id-dikjarazzjoni ta’ konformità tal-UE għandu jkollha l-istruttura u għandha tinkludi l-elementi speċifikati fl-Anness VII u għandha tiġi aġġornata kontinwament. Għandha wkoll tiġi tradotta fil-lingwa jew il-lingwi meħtieġa mill-Istat Membru fejn jitqiegħed fis-suq jew jiġi magħmul disponibbli t-tagħmir tar-radju. Id-dikjarazzjoni tal-konformità ssimplifikata tal-UE msemmija fl-Artikolu 10(8) għandu jkun fiha l-elementi stipulati fl-Anness VII u għandha tiġi aġġornata kontinwament. Għandha wkoll tiġi tradotta fil-lingwa jew il-lingwi meħtieġa mill-Istat Membru fejn jitqiegħed fis-suq jew jiġi magħmul disponibbli t-tagħmir tar-radju. Id-dikjarazzjoni tal-konformità tal-UE sħiħa aċċessibbli mill-internet jew mill-indirizz tal-email għandha tkun disponibbli f’lingwa jew fil-lingwi meħtieġa mill-Istat Membru fejn jitqiegħed fis-suq jew isir disponibbli t-tagħmir tar-radju. 3. Fejn it-tagħmir tar-radju jkun suġġett għal aktar minn liġi waħda tal-Unjoni li teżiġi d-dikjarazzjoni ta’ konformità tal-UE, għandha titfassal dikjarazzjoni ta’ konformità waħda tal-UE fir-rigward ta' tali atti tal-Unjoni. Dik id-dikjarazzjoni għandu jkollha l-identifikazzjoni tal-atti kkonċernati inklużi r-referenzi tal-pubblikazzjoni. 4. Meta jagħmel id-dikjarazzjoni ta’ konformità tal-UE, il-manifattur għandu jassumi r-responsabbiltà għall-konformità tat-tagħmir tar-radju. Artikolu 19 Prinċipji ġenerali tal-marka CE 1. Il-marka CE għandha tkun suġġetta għall-prinċipji ġenerali stabbiliti fl-Artiklu 30 tar-Regolament (KE) Nru 765/2008. 2. Minħabba n-natura tat-tagħmir tar-radju, l-għoli tal-marka CE mwaħħla mat-tagħmir tar-radju għandha tkun inqas minn 5 mm, bil-kundizzjoni li tibqa’ viżibbli u leġibbli. Artikolu 20 Regoli u kundizzjonijiet għat-twaħħil tal-marka CE 1. Il-marka CE għandha titwaħħal mat-tagħmir tar-radju jew mal-pjanċa tad-dejta tiegħu b’mod viżibbli, leġibbli u b’tali mod li ma tkunx tista' titħassar, sakemm dan ikun possibbli u ġustifikat minħabba n-natura tat-tagħmir tar-radju. Il-marka CE għandha titwaħħal ukoll mal-imballaġġ b’mod viżibbli u leġibbli. 2. Il-marka CE għandha titwaħħal qabel ma t-tagħmir tar-radju jitqiegħed fis-suq. 3. Il-marka CE għandu jkollha warajha n-numru ta' identifikazzjoni tal-korp notifikat meta tiġi applikata l-proċedura tal-valutazzjoni tal-konformità stipulata fl-Anness V. In-numru tal-identifikazzjoni tal-korp notifikat għandu jkollu l-istess għoli bħall-marka CE. Għandu jitwaħħal mil-korp innifsu jew, b’istruzzjonijiet tagħha, mill-manifattur jew ir-rappreżentant awtorizzat tiegħu. Artikolu 21 Dokumentazzjoni teknika 1. Id-dokumentazzjoni teknika għandu jkun fiha d-dejta jew id-dettalji relevanti kollha tal-mezzi użati mill-manifattur biex jiżgura li t-tagħmir tar-radju jikkonforma mar-rekwiżiti stipulati fl-Artikolu 3. Din għandha mill-inqas tinkludi d-dokumenti elenkati fl-Anness VI. 2. Id-dokumentazzjoni teknika għandha titfassal qabel ma t-tagħmir tar-radju jitqiegħed fis-suq u għandha tiġi aġġornata kontinwament. 3. Id-dokumentazzjoni teknika u l-korrispondenza marbuta mal-proċeduri tal-eżami tat-tip tal-UE għandhom jitfasslu f'lingwa uffiċjali tal-Istat Membru fejn il-korp notifikat ikun stabbilit jew f'lingwa aċċettabbli għall-korp. 4. Id-dokumentazzjoni teknika mfassla skont l-ispeċifikazzjonijiet korrispondenti tal-istandard nazzjonali li jimplimenta l-istandard armonizzat u/jew l-ispeċifikazzjoni teknika relevanti għandha tiġi preżunta li tipprovdi bażi adegwata għall-valutazzjoni tal-konformità. 5. Wara rikjesta motivata mill-awtorità tas-sorveljanza tas-suq ta’ Stat Membru, il-manifattur għandu jipprovdi traduzzjoni tal-partijiet rilevanti tad-dokumentazzjoni teknika fil-lingwa ta’ dak l-Istat Membru. Meta awtorità tas-sorveljanza tas-suq titlob id-dokumentazzjoni teknika mingħand manifattur, din għandha tintbagħat mingħajr dewmien. Meta awtorità tas-sorveljanza tas-suq titlob traduzzjoni tad-dokumentazzjoni teknika jew ta’ partijiet minnha mingħand manifattur, din tista’ tistabbilixxi data ta’ skadenza għall-għoti ta’ din it-traduzzjoni, li għandha tkun ta’ 30 jum sakemm ma tkunx ġustifikata skadenza iqsar minħabba riskju serju u immedjat. 6. Meta d-dokumentazzjoni teknika ma tikkonformax mal-paragrafi 1, 2 jew 3 ta’ dan l-Artikolu, u b’hekk ma tippreżentax biżżejjed dejta relevanti jew mezzi użati biex tiġi żgurata l-konformità tat-tagħmir tar-radju mar-rekwiżiti stipulati fl-Artikolu 3, l-awtorità tas-sorveljanza tas-suq tista’ titlob lill-manifattur biex isir test minn korp aċċetabbli għall-awtorità tas-sorveljanza tas-suq bi spejjeż tal-manifattur fi żmien speċifikat sabiex tiġi vverifikata l-konformità mar-rekwiżiti essenzjali stipulati fl-Artikolu 3. KAPITOLU IV NOTIFIKA TAL-KORPI TA' VALUTAZZJONI TAL-KONFORMITÀ Artikolu 22 Notifika L-Istati Membri għandhom jinnotifikaw lill-Kummissjoni u lill-Istati Membri l-oħra bil-korpi awtorizzati li jagħmlu xogħol ta’ terzi fil-valutazzjoni tal-konformità taħt din id-Direttiva. Artikolu 23 Awtoritajiet notifikanti 1. L-Istati Membri għandhom jaħtru awtorità notifikanti li tkun responsabbli biex tistabbilixxi u twettaq il-proċeduri meħtieġa għall-valutazzjoni u n-notifika tal-korpi ta' valutazzjoni tal-konformità u għall-monitoraġġ ta' korpi notifikati, inkluża l-konformità mal-Artikolu 28. 2. L-Istati Membri jistgħu jiddeċiedu li l-valutazzjoni u l-monitoraġġ imsemmija fil-paragrafu 1 għandhom jitwettqu minn korp nazzjonali ta’ akkreditament skont it-tifsira tar-Regolament (KE) Nru 765/2008 u b’konformità miegħu. 3. Fejn l-awtorità notifikanti tiddelega jew b'mod ieħor tafda l-valutazzjoni, in-notifika jew il-monitoraġġ imsemmijin fil-paragrafu 1 lil korp li ma jkunx entità governattiva, dak il-korp għandu jkun entità ġuridika u għandu jikkonforma mutatis mutandis mar-rekwiżiti stabbiliti fl-Artikolu 24(1) sa (6). Addizzjonalment, tali korp għandu jkollu arranġamenti biex jagħmel tajjeb għar-reponsabbiltajiet derivati mill-attivitajiet tiegħu. 4. L-awtorità notifikanti għandha tieħu responsabbiltà sħiħa tal-ħidmiet imwettqa mill-korp imsemmi fil-paragrafu 3. Artikolu 24 Rekwiżiti marbuta mal-awtoritajiet notifikanti 1. L-awtorità notifikanti għandha tiġi stabbilita b'mod li ma jkunx hemm konflitti ta' interess ma' korpi ta' valutazzjoni tal-konformità. 2. L-awtorità notifikanti għandha tkun organizzata u titmexxa b'mod li jkunu salvagwardjati l-oġġettività u l-imparzjalità tal-attivitajiet tagħha. 3. L-awtorità notifikanti għandha tkun organizzata b'tali mod li kull deċiżjoni relatata man-notifika tal-korp ta' valutazzjoni tal-konformità tittieħed minn persuni kompetenti differenti minn dawk li jkunu għamlu l-valutazzjoni. 4. L-awtorità notifikanti ma għandhiex toffri jew tipprovdi kwalunkwe attivitajiet li jitwettqu minn korpi ta' valutazzjoni tal-konformità, jew servizzi ta' konsulenza fuq bażi kummerċjali jew kompetittiva. 5. L-awtorità notifikanti għandha tissalvagwardja l-kunfidenzjalità tal-informazzjoni miksuba. 6. L-awtorità notifikanti għandu jkollha numru suffiċjenti ta' persunal kompetenti għad-dispożizzjoni tagħha biex jitwettqu korrettament il-kompiti tagħha. Artikolu 25 Obbligu ta' informazzjoni fuq l-awtoritajiet notifikanti L-Istati Membri għandhom jinformaw lill-Kummissjoni dwar il-proċeduri tagħhom għall-valutazzjoni u n-notifika tal-korpi ta' valutazzjoni tal-konformità u dwar il-monitoraġġ ta’ korpi notifikati, u dwar kull tibdil li jkun hemm f'dan il-qasam. Il-Kummissjoni għandha tagħmel dik l-informazzjoni disponibbli għall-pubbliku. Artikolu 26 Rekwiżiti marbuta mal-korpi notifikati 1. Għall-finijiet tan-notifika, kull korp ta' valutazzjoni tal-konformità għandu jissodisfa r-rekwiżiti stabbiliti fil-paragrafi minn 2 sa 11. 2. Il-korp ta' valutazzjoni tal-konformità għandu jkun stabbilit skont il-liġi nazzjonali u għandu jkollu personalità ġuridika. 3. Korp ta' valutazzjoni tal-konformità għandu jkun korp ta' parti terza indipendenti mill-organizzazzjoni jew mit-tagħmir tar-radju li jivvaluta. Korp li jkun jappartjeni lil xi assoċjazzjoni kummerċjali jew federazzjoni professjonali li tkun tirrappreżenta intrapriżi involuti fid-disinn, manifattura, provvista, assemblaġġ, użu jew manutenzjoni tat-tagħmir tar-radju li huwa jivvaluta, jista', bil-kundizzjoni li l-indipendenza tiegħu u n-nuqqas ta' kull kunflitt ta' interess jiġu murija, jitqies bħala tali korp. 4. Il-korp ta' valutazzjoni tal-konformità, il-maniġment superjuri tiegħu u l-persunal responsabbli biex iwettaq il-kompiti ta' valutazzjoni tal-konformità ma għandhomx ikunu d-disinjatur, il-manifattur, il-fornitur, l-installatur, ix-xerrej, is-sid, l-utent jew dak li jagħmel il-manutenzjoni tat-tagħmir tar-radju li huma jivvalutaw, u lanqas għandhom ikunu r-rappreżentant awtorizzat ta' xi waħda minn dawk il-partijiet. Dan ma għandux jeskludi l-użu tat-tagħmir tar-radju vvalutat li hu meħtieġ għall-operazzjonijiet tal-korp ta' valutazzjoni tal-konformità jew l-użu ta’ tagħmir tar-radju bħal dan għal skopijiet personali. Il-korp ta' valutazzjoni tal-konformità, il-maniġment superjuri tiegħu u l-persunal responsabbli biex iwettaq il-kompiti ta' valutazzjoni tal-konformità ma għandhomx ikunu direttament involuti fid-disinn, il-manifattura jew il-kostruzzjoni, it-tqegħid fis-suq, l-installazzjoni, l-użu jew il-manutenzjoni ta' dak it-tagħmir tar-radju, jew jirrappreżentaw lill-partijiet involuti f'dawk l-attivitajiet. Dawn ma għandhom ikunu involuti fl-ebda attività li tista’ toħloq kunflitt mal-indipendenza tal-ġudizzju jew l-integrità tagħhom b'rabta mal-attivitajiet ta' valutazzjoni tal-konformità li għalihom huma jkunu notifikati. Dan japplika b’mod partikolari għas-servizzi ta’ konsulenza. Il-korpi tal-valutazzjoni tal-konformità għandhom jiżguraw li l-attivitajiet tas-sussidjarji jew is-sottokuntratturi tagħhom ma jaffettwawx il-kunfidenzjalità, l-oġġettività jew l-imparzjalità tal-attivitajiet ta' valutazzjoni tal-konformità tagħhom. 5. Il-korpi ta' valutazzjoni tal-konformità u l-persunal tagħhom għandhom iwettqu l-attivitajiet ta' valutazzjoni tal-konformità bl-ogħla livell ta' integrità professjonali u kompetenza teknika meħtieġa fil-qasam speċifiku li jkun u għandhom ikunu ħielsa minn kull pressjoni u inċitament, partikolarment finanzjarji, li jistgħu jinfluwenzaw il-ġudizzju tagħhom jew ir-riżultati tal-attivitajiet ta' valutazzjoni tal-konformità tagħhom, speċjalment fir-rigward ta' persuni jew gruppi ta' persuni b'interess fir-riżultati ta' dawk l-attivitajiet. 6. Il-korp ta' valutazzjoni tal-konformità għandu jkun kapaċi jwettaq il-kompiti kollha ta' valutazzjoni tal-konformità assenjati lilu permezz ta’ din id-Direttiva u li fir-rigward tagħhom ikun ġie notifikat, kemm jekk dawk il-kompiti jsiru mill-korp stess ta' valutazzjoni tal-konformità kif ukoll jekk f'ismu u taħt ir-responsabbiltà tiegħu. F'kull żmien u għal kull proċedura ta' valutazzjoni tal-konformità u għal kull tip jew kategorija ta' tagħmir tar-radju li fir-rigward tiegħu jkun ġie notifikat, il-korp ta' valutazzjoni tal-konformità għandu jkollu għad-dispożizzjoni tiegħu n-neċessitajiet li ġejjin: (a) persunal b'għarfien tekniku u esperjenza suffiċjenti u xierqa biex iwettaq il-kompiti ta' valutazzjoni tal-konformità; (b) deskrizzjonijiet ta' proċeduri li f'konformità magħhom tiġi mwettqa l-valutazzjoni tal-konformità, li jkunu jassiguraw it-trasparenza u l-kapaċità tar-riproduzzjoni ta' dawk il-proċeduri. Dan għandu jkollu l-politiki u l-proċeduri xierqa fis-seħħ li jiddistingwu bejn il-ħidmiet li jwettaq bħala korp notifikat u attivitajiet oħra; (c) proċeduri għat-twettiq tal-attivitajiet li jqisu b'mod debitu d-daqs tal-impriża, is-settur li fih topera, l-istruttura tagħha, il-grad ta' kumplessità tat-teknoloġija tat-tagħmir tar-radju kkonċernata u n-natura ta’ massa jew ta’ serje tal-proċess ta’ produzzjoni. Għandu jkollu l-mezzi neċessarji biex ilesti x-xogħol tekniku u amministrattiv marbut mal-attivitajiet tal-valutazzjoni tal-konformità b’mod xieraq. 7. Il-persunal responsabbli biex iwettaq l-attivitajiet ta' valutazzjoni tal-konformità għandu jkollu dawn li ġejjin: (a) taħriġ tekniku u vokazzjonali sod li jkopri l-attivitajiet kollha ta' valutazzjoni tal-konformità li fir-rigward tagħhom ikun ġie notifikat il-korp ta' valutazzjoni tal-konformità; (b) għarfien sodisfaċenti dwar ir-rekwiżiti tal-valutazzjonijiet imwettqa minnu u awtorità adegwata biex iwettaq dawk il-valutazzjonijiet; (c) għarfien adegwat u apprezzament tar-rekwiżiti essenzjali, stipulati fl-Artikolu 3, tal-istandards armonizzati applikabbli u tad-dispożizzjonjiet rilevanti tal-leġiżlazzjoni ta' armonizzazzjoni tal-Unjoni u tal-leġiżlazzjoni nazzjonali; (d) il-kapaċità li jħejji ċertifikati, reġistri u rapporti li juru li l-valutazzjonijiet ikunu saru. 8. Għandha tkun garantita l-imparzjalità tal-korpi ta' valutazzjoni tal-konformità, tal-ogħla livell ta' ġestjoni tiegħu u tal-persunal tal-valutazzjoni tiegħu. Ir-remunerazzjoni tal-maniġment fl-ogħla livell u l-persunal tal-valutazzjoni ta' korp ta' valutazzjoni tal-konformità ma għandhiex tiddependi min-numru ta' valutazzjonijiet imwettqa, u lanqas mir-riżultati ta' dawk il-valutazzjonijiet. 9. Il-korp tal-valutazzjoni tal-konformità għandu jipprovdi għal polza ta' assigurazzjoni ta' responsabbiltà sakemm l-Istat ma jassumix ir-responsabbiltà skont il-liġi nazzjonali, jew sakemm l-Istat Membru nnifsu ma jkunx direttament responsabbli għall-valutazzjoni tal-konformità. 10. Il-persunal ta' korp ta' valutazzjoni tal-konformità għandu jkun fid-dmir li josserva s-segretezza professjonali fir-rigward tal-informazzjoni kollha miksuba fit-twettiq tal-kompiti tiegħu taħt din id-Direttiva jew skont kwalunkwe dispożizzjoni tal-liġi nazzjonali li jġibuha fis-seħħ, ħlief fir-rigward tal-awtoritajiet kompetenti tal-Istat Membru li fih jitwettqu l-attivitajiet tal-korp. Id-drittijiet ta' proprjetà għandhom ikunu protetti. 11. Il-korpi ta' valutazzjoni tal-konformità għandhom jipparteċipaw fi, jew jassiguraw li l-persunal tagħhom ta' valutazzjoni jkun mgħarraf bl-attivitajiet ta' standardizzazzjoni rilevanti, l-attivitajiet regolatorji fil-qasam tat-tagħmir tar-radju u tal-ippjanar tal-frekwenzi, u l-attivitajiet tal-grupp ta' koordinazzjoni tal-korp notifikat stabbilit taħt il-leġiżlazzjoni ta' armonizzazzjoni tal-Unjoni rilevanti u japplikaw bħala gwida ġenerali d-deċiżjonijiet amministrattivi u d-dokumenti prodotti bħala riżultat tax-xogħol ta' dak il-grupp. Artikolu 27 Preżunzjoni tal-konformità tal-korpi tal-valutazzjoni tal-konformità Fejn korp ta' valutazzjoni tal-konformità juri l-konformità tiegħu mal-kriterji stabbiliti fl-istandards armonizzati rilevanti jew partijiet minnhom, li r-referenzi tagħhom ikunu ġew ippubblikati f'Il-Ġurnal Uffiċjali tal-Unjoni Ewropea, dan għandu jkun preżunt konformi mar-rekwiżiti stabbiliti fl-Artikolu 26 sakemm l-istandards armonizzati applikabbli jkopru dawk ir-rekwiżiti. Artikolu 28 Sussidjarji u sottokuntrattar ta' korpi notifikati 1. Meta korp notifikat jagħti b'sottokuntratt xogħlijiet speċifiċi li jkollhom x’jaqsmu mal-valutazzjoni tal-konformità jew iqabbad sussidjarju, huwa għandu jiżgura li s-sottokuntrattur jew is-sussidjarju jissodisfa r-rekwiżiti stabbiliti fl-Artikolu 26 u għandu jinforma lill-awtorità notifikanti dwar dan. 2. Il-korpi notifikati għandhom jerfgħu r-responsabbiltà kollha tal-ħidmiet imwettqa mis-sottokuntratturi jew mis-sussidjarji kull fejn dawn ikunu stabbiliti. 3. L-attivitajiet jistgħu jingħataw b’sottokuntratt jew esegwiti minn sussidjarju biss bi ftehim mal-klijent. 4. Il-korp notifikat għandu jżomm għad-dispożizzjoni tal-awtorità notifikanti d-dokumenti rilevanti dwar il-valutazzjoni tal-kwalifiki tas-sottokuntrattur jew tas-sussidjarju u tax-xogħol li jkun sar minnhom skont din id-Direttiva. Artikolu 29 Applikazzjoni għal notifika 1. Il-korp ta' valutazzjoni tal-konformità għandu jippreżenta applikazzjoni għal notifika lill-awtorità notifikanti tal-Istat Membru fejn ikun stabbilit. 2. Dik l-applikazzjoni għandha tkun akkumpanjata minn deskrizzjoni tal-attivitajiet tal-valutazzjoni tal-konformità, il-modulu jew il-moduli tal-valutazzjoni tal-konformità u l-kategoriji tat-tagħmir tar-radju li għalihom dak il-korp jiddikjara li huwa kompetenti, kif ukoll b'ċertifikat ta' akkreditazzjoni, jekk ikun hemm, maħruġ minn korp nazzjonali ta' akkreditazzjoni li jafferma li l-korp ta' valutazzjoni tal-konformità jissodisfa r-rekwiżiti stabbiliti fl-Artikolu 26. 3. Jekk il-korp ta' valutazzjoni tal-konformità kkonċernat ma jistax jipprovdi ċertifikat ta' akkreditament, dan għandu jipprovdi lill-awtorità notifikanti l-evidenza dokumentata kollha meħtieġa għall-verifika, ir-rikonoxximent u l-monitoraġġ regolari tal-konformità tiegħu mar-rekwiżiti stabbiliti fl-Artikolu 26. Artikolu 30 Proċedura tan-notifika 1. L-awtoritajiet notifikanti jistgħu jinnotifikaw biss lill-korpi ta' valutazzjoni tal-konformità li jkunu ssodisfaw ir-rekwiżiti stabbiliti fl-Artikolu 26. 2. Huma għandhom jinnotifikaw lill-Kummissjoni u lill-Istati Membri b'mezz elettroniku ta' notifika żviluppat u amministrat mill-Kummissjoni. 3. In-notifika għandha tinkludi d-dettalji kollha dwar l-attivitajiet ta' valutazzjoni tal-konformità, tal-modulu jew moduli tal-valutazzjoni tal-konformità u l-kategoriji tat-tagħmir tar-radju inkwistjoni u tal-affermazzjoni rilevanti tal-kompetenza. 4. Fejn notifika ma tkunx ibbażata fuq ċertifikat ta' akkreditament kif imsemmi fl-Artikolu 29(2), l-awtorità ta' notifika għandha tipprovdi lill-Kummissjoni u lill-Istati Membri l-oħra l-prova dokumentata li tafferma l-kompetenza tal-korp ta' valutazzjoni tal-konformità u l-arranġamenti stabbiliti biex ikun żgurat li l-korp jiġi sorveljat regolarment u li jkompli jissodisfa r-rekwiżiti stabbiliti fl-Artikolu 26. 5. Il-korp ikkonċernat jista’ jwettaq l-attivitajiet ta’ korp tan-notifika biss jekk ma jkunx hemm oġġezzjonijiet mill-Kummissjoni jew mill-Istati Membri l-oħra fi żmien ġimagħtejn min-notifika fejn ikun intuża ċertifikat ta’ akkreditament jew fi żmien xahrejn min-notifika meta ma jkunx intuża akkreditament. Korp bħal dan biss għandu jitqies bħala korp notifikat għall-finijiet ta’ din id-Direttiva. 6. Il-Kummissjoni u l-Istati Membri l-oħra għandhom jiġu notifikati dwar kull tibdil rilevanti sussegwenti fin-notifika. Artikolu 31 Numri ta' identifikazzjoni u listi ta' korpi notifikati 1. Il-Kummissjoni għandha tassenja numru ta' identifikazzjoni lil korp notifikat. Din għandha tassenja numru wieħed bħal dan, anki fejn il-korp ikun notifikat skont diversi atti tal-Unjoni. 2. Il-Kummissjoni għandha toħroġ għall-pubbliku l-lista ta’ korpi notifikati skont din id-Direttiva, inklużi n-numri ta' identifikazzjoni li ġew allokati lilhom u l-attivitajiet li għalihom ġew notifikati. Il-Kummissjoni għandha tiżgura li dik il-lista tinżamm aġġornata. Artikolu 32 Tibdil fin-notifiki 1. Fejn awtorità notifikanti taċċerta ruħha jew tkun informata li korp notifikat ma jkunx għadu jissodisfa r-rekwiżiti stabbiliti fl-Artikolu 26, jew li jkun qed jonqos milli jaqdi l-obbligi tiegħu, l-awtorità notifikanti għandha tillimita, tissospendi jew tirtira n-notifika kif xieraq, skont kemm ikun serju n-nuqqas fir-rigward ta' dawk ir-rekwiżiti jew dawk l-obbligi. Din għandha minnufih tinforma lill-Kummissjoni u lill-Istati Membri l-oħra dwar dan. 2. Fik-każ li tiġi limitata, sospiża jew irtirata n-notifika, jew fejn il-korp notifikat ma jkunx għadu attiv, l-Istat Membru notifikanti għandu jieħu l-passi meħtieġa biex jiżgura li l-fajls ta' dak il-korp jiġu pproċessati minn korp notifikat ieħor jew jinżammu disponibbli għall-awtorità notifikanti u għall-awtorità ta' sorveljanza tas-suq li jkunu responsabbli, suġġetti għat-talba tagħhom. Artikolu 33 Sfida lill-kompetenza tal-korpi notifikati 1. Il-Kummissjoni għandha tinvestiga l-każijiet kollha fejn ikollha dubju jew issir taf b’dubju rigward il-kompetenza ta' korp notifikat jew l-issoktar tal-osservanza ta' korp notifikat mar-rekwiżiti u r-responsabbiltajiet li għalihom huwa jkun suġġett. 2. L-Istat Membru notifikanti għandu jipprovdi lill-Kummissjoni, wara talba, l-informazzjoni kollha relatata mal-bażi għan-notifika jew il-manutenzjoni tal-kompetenza tal-korp ikkonċernat. 3. Il-Kummissjoni għandha tiżgura li l-informazzjoni kollha sensittiva miksuba matul l-investigazzjonijiet tagħha tinżamm kunfidenzjali. 4. Fejn il-Kummissjoni taċċerta ruħha li korp notifikat ma jissodisfax, jew li ma jkunx għadu jissodisfa, ir-rekwiżiti għan-notifika tiegħu, hija għandha tgħarraf lill-Istat Membru notifikanti b'dan u titolbu jieħu l-miżuri korrettivi meħtieġa, inkluża d-denotifikazzjoni, jekk ikun meħtieġ. Artikolu 34 Obbligi operattivi tal-korpi notifikati 1. Il-korpi notifikati għandhom jagħmlu l-valutazzjonijiet tal-konformità skont il-proċedura tal-valutazzjoni tal-konformità stabbilita fl-Annessi minn IV u V. 2. Il-valutazzjonijiet tal-konformità għandhom jitwettqu b’mod proporzjonat, billi jiġu evitati piżijiet bla bżonn għall-operaturi ekonomiċi. Il-korpi ta' valutazzjoni tal-konformità għandhom iwettqu l-attivitajiet tagħhom billi jieħdu kont debitu tad-daqs tal-impriża, is-settur li fiha hija topera, l-istruttura tagħha, il-livell ta' kumplessità tat-teknoloġija tal-prodott ikkonċernat u tan-natura massiva jew serjali tal-proċess ta' produzzjoni. Meta jkunu qed jagħmlu hekk huma għandhom madanakollu jirrispettaw il-grad ta' rigorożità u l-livell ta' protezzjoni meħtieġa għall-konformità tat-tagħmir tar-radju ma' din id-Direttiva. Fejn korp notifikat isib li ma ġewx issodisfati r-rekwiżiti essenzjali stabbiliti fl-Artikolu 3 jew l-istandards armonizzati korrispondenti jew l-ispeċifikazzjonijiet tekniċi mill-manifattur, huwa għandu jesiġi mingħand il-manifattur li dan jieħu miżuri korrettivi xierqa u ma għandu joħroġ ebda ċertifikat ta' konformità. 3. Fejn, waqt li jkun qiegħed isir monitoraġġ tal-konformità wara l-ħruġ ta' ċertifikat, korp notifikat isib li t-tagħmir tar-radju ma jkunx għadu konformi, il-korp notifikat għandu jesiġi mingħand il-manifattur li dan jieħu miżuri korrettivi adegwati u għandu jissospendi jew jirtira ċ-ċerifikat tiegħu jekk ikun meħtieġ. 4. Fejn miżuri korrettivi ma jitteħdux jew ma jkollhomx l-effett meħtieġ, il-korp notifikat għandu jillimita, jissospendi jew jirtira kull ċertifikat jew approvazzjoni, skont il-każ. Artikolu 35 Appell kontra d-deċiżjonijiet tal-korpi notifikati L-Istati Membri għandhom jiżguraw li jkun hemm disponibbli proċedura ta' appell kontra d-deċiżjonijiet tal-korpi notifikati. Artikolu 36 Obbligi ta’ informazzjoni dwar entitajiet notifikati 1. Il-korpi notifikati għandhom jinformaw lill-awtorità notifikanti dwar dan li ġej: (a) kull rifjut, restrizzjoni, sospensjoni jew irtirar ta’ ċertifikat; (b) kull ċirkostanza li jkollha effett fuq il-kamp ta' applikazzjoni u l-kundizzjonijiet għan-notifika; (c) kull talba għal informazzjoni li huma jkunu rċevew minn awtoritajiet tas-sorveljanza tas-suq rigward attivitajiet ta' valutazzjoni tal-konformità; (d) fuq talba, l-attivitajiet ta' valutazzjoni tal-konformità li twettqu fl-ambitu tan-notifika tagħhom u kull attività oħra li twettqet, inklużi attivitajiet transkonfinali u sottokuntrattar. 2. Il-korpi notifikati għandhom jipprovdu lill-korpi l-oħra notifikati skont din id-Direttiva li jkunu qed iwettqu attivitajiet simili ta' valutazzjoni tal-konformità u li jkunu jkopru l-istess kategoriji tat-tagħmir tar-radju, l-informazzjoni rilevanti dwar kwistjonijiet li jirrigwardaw riżultati negattivi ta' valutazzjoni tal-konformità u, fuq talba, l-informazzjoni rilevanti dwar kwistjonijiet li jirrigwardaw riżultati pożittivi. 3. Il-korpi notifikati għandhom jissodisfaw l-obbligi tal-informazzjoni skont l-Annessi IV u V. Artikolu 37 Skambju ta’ esperjenza Il-Kummissjoni għandha tipprovdi sabiex jiġi organizzat l-iskambju ta' esperjenza bejn l-awtoritajiet nazzjonali tal-Istati Membri li jkunu responsabbli għall-politika dwar in-notifika. Artikolu 38 Koordinazzjoni ta’ korpi notifikati Il-Kummissjoni għandha tassigura li jiġu stabbiliti l-koordinazzjoni u l-kooperazzjoni adegwati bejn il-korpi notifikati skont din id-Direttiva u li dawn jiġu operati korrettament f'forma ta' grupp settorjali ta' korpi notifikati. L-Istati Membri għandhom jassiguraw li l-korpi notifikati minnhom jieħdu sehem fix-xogħol ta' dak il-grupp b'mod dirett jew permezz ta' rappreżentanti nominati. KAPITOLU V SORVELJANZA TAS-SUQ TAL-UNJONI, KONTROLL TAL-PRODOTTI LI JIDĦLU FIS-SUQ TAL-UNJONI U PROĊEDURI TA' SALVAGWARDJA Artikolu 39 Sorveljanza tas-suq tal-Unjoni u kontroll tal-prodotti li jidħlu fis-suq tal-Unjoni L-Artikolu 15(3) u l-Artikoli minn 16 sa 29 tar-Regolament (KE) Nru 765/2008 għandhom japplikaw għat-tagħmir tar-radju. Artikolu 40 Proċeduri dwar it-tagħmir tar-radju li jkun ta’ riskju fil-livell nazzjonali 1. Fejn l-awtoritajiet għas-sorveljanza tas-suq ta’ Stat Membru jkunu ħadu azzjoni skont l-Artikolu 20 tar-Regolament (KE) Nru 765/2008 jew jekk dawn għandhom raġuni biżżejjed biex jemmnu li t-tagħmir tar-radju kopert b'din id-Direttiva jippreżenta riskju għas-saħħa jew għas-sikurezza ta’ persuni jew għal aspetti oħra ta’ protezzjoni ta’ interess pubbliku koperti b'din id-Direttiva, dawn għandhom iwettqu valutazzjoni relatata mat-tagħmir tar-radju kkonċernat li jkopri r-rekwiżiti kollha stabbiliti f'din id-Direttiva. L-operaturi ekonomiċi rilevanti għandhom jikkooperaw kif meħtieġ mal-awtoritajiet tas-sorveljanza tas-suq. Fejn, tul dik il-valutazzjoni, l-awtoritajiet tas-sorveljanza tas-suq isibu li t-tagħmir tar-radju ma jkunx konformi mar-rekwiżiti stabbiliti minn din id-Direttiva, huma għandhom mingħajr dewmien jesiġu li l-operatur ekonomiku rilevanti jieħu l-miżuri korrettivi kollha xierqa biex it-tagħmir tar-radju jsir konformi ma’ dawk ir-rekwiżiti, li jirtira t-tagħmir tar-radju mis-suq jew li jieħdu lura fi żmien raġonevoli li jkun jaqbel man-natura tar-riskju, skont kif jistabbilixxu. L-awtoritajiet ta’ sorveljanza tas-suq għandhom jinformaw lill-korp notifikat rilevanti dwar dan. L-Artikolu 21 tar-Regolament (KE) Nru 765/2008 għandu japplika għall-miżuri msemmija fit-tieni sottoparagrafu. 2. Fejn l-awtoritajiet tas-sorveljanza tas-suq iqisu li n-nuqqas ta' konformità ma jkunx limitat għat-territorju nazzjonali, huma għandhom jinformaw lill-Kummissjoni u lill-Istati Membri l-oħra bir-riżultati tal-evalwazzzjoni u bl-azzjonijiet li esiġew li jieħu l-operatur ekonomiku. 3. L-operatur ekonomiku għandu jiżgura li jittieħdu l-azzjonijiet korrettivi xierqa kollha fir-rigward tat-tagħmir tar-radju kollu konċernat li huwa jkun għamel disponibbli fis-suq fl-Unjoni kollha. 4. Fejn l-operatur ekonomiku rilevanti ma jiħux azzjoni korrettiva xierqa fil-perjodu ta’ żmien imsemmi fit-tieni sottoparagrafu tal-paragrafu 1, l-awtoritajiet ta' sorveljanza tas-suq għandhom jieħdu l-miżuri provviżorji xierqa kollha biex jipprojbixxu jew jillimitaw li t-tagħmir tar-radju isir disponibbli fis-suq nazzjonali tagħhom jew biex it-tagħmir tar-radju jiġi irtirat minn dak is-suq jew biex dan jittieħed lura. L-awtoritajiet ta' sorveljanza tas-suq għandhom jinformaw lill-Kummissjoni u lill-Istati Membri l-oħra, mingħajr dewmien, dwar dawk il-miżuri. 5. L-informazzjoni li ssir referenza għaliha fil-paragrafu 4 għandha tinkludi d-dettalji disponibbli kollha għall-identifikazzjoni tat-tagħmir tar-radju li mhuwiex konformi, l-oriġini tat-tagħmir tar-radju, it-tip ta’ nuqqas ta’ konformità allegata u r-riskju involut, it-tip u t-tul ta’ żmien ta’ kemm se jdumu l-miżuri nazzjonali li ttieħdu u l-argumenti ppreżentati mill-operatur ekonomiku rilevanti. B’mod partikolari, l-awtoritajiet ta' sorveljanza tas-suq għandhom jindikaw jekk in-nuqqas ta’ konformità jkunx dovut għal xi waħda mir-raġunijiet li ġejjin: (a) in-nuqqas tat-tagħmir tar-radju li jissodisfa r-rekwiżiti relatati mas-saħħa jew is-sikurezza ta' persuni jew ma' aspetti oħra ta' protezzjoni tal-interess pubbliku stabbiliti f'din id-Direttiva; (b) nuqqasijiet fl-istandards armonizzati msemmija fl-Artikolu 16 li jikkonferixxu preżunzjoni tal-konformità. 6. L-Istati Membri, barra mill-Istat Membru li jkun beda l-proċedura, għandhom, mingħajr dewmien, jgħarrfu lill-Kummissjoni u lill-Istati Membri l-oħra dwar kull miżura adottata u dwar kull informazzjoni addizzjonali li jkollhom għad-dispożizzjoni tagħhom dwar in-nuqqas ta' konformità tat-tagħmir tar-radju konċernat, u, jekk ma jkunx hemm qbil mal-miżura nazzjonali notifikata, dwar l-oġġezzjonijiet tagħhom. 7. Fejn, fi żmien tmien ġimgħat minn meta tasal l-informazzjoni msemmija fil-paragrafu 4, ma tkun saret ebda oġġezzjoni minn xi Stat Membru jew mill-Kummissjoni rigward miżura provviżorja meħuda minn Stat Membru, dik il-miżura għandha titqies li tkun ġustifikata. 8. L-Istati Membri għandhom jassiguraw li jittieħdu l-miżuri restrittivi adegwati fir-rigward tal-apparat ikkonċernat mingħajr dewmien. Artikolu 41 Proċedura ta’ salvagwardja tal-Unjoni 1. Fejn, wara li tkun tlestiet il-proċedura stabbilita fl-Artikol